text: Le groupe tongien.- Toma Toke, Mosese Moala, Taufa'ao Filise, Tevita Taumoepeau, Soane Tonga'uiha, Sateki Mata'u, Ephraim Taukafa, Aleki Lutui, Feki Moala, Paino Hehea, Inoke Afeaki, Lisiate Fa'aoso, Sione Kalamafoni, Emosi Kauhenga, Otenili Langilangi, Hale T-Pole, Finau Maka, Viliami Vaki, Chris Hala'ufia, Samiu Vahafolau, Lotu Filipine, Soane Havea, Enele Taufa, Sikuti Vunipola, Pierre Hola, Fangatapu Apikotoa, Tevita Tu'ifua, Movete Oto'ota, Epeli Taione, Kaiongo Tupou, Hudson Tonga'uiha, Suka Hufanga, Siua Taumalolo, Sam Satui, Ualosi Kailea, Seti Kiole, Aisea Havili, Viliami Hakalo, Vunga Lilo, Sione Tu'ipulotu.


c: text/html

text:
Avea le nofoaga tuai VA fai ma Ofisa autu ASRU
O le vaiaso na te’a nei na tatala aloaia ai le ofisa fou a le Iuni Lakapi a Amerika Samoa (ASRU) i le nofoaga tuai sa i ai le Asosi o Fitafita Tuai a Amerika Samoa (ASVA).
O le fonotaga a le ASRU i le Aso Faraile na te’a nei na faailoa aloai mai ai e le alii kovana lea tulaga, ae o le Aso To’ona’i na mafai ona tatala aloa’ia ai lea nofoaga, i se tauvaga tausala aua se sailiga tupe a le Iuni.
O le fonotaga i le vaiaso na te’a nei na faatasi ai le afioga i le peresetene o Faalapotopotoga o Taaloga Lakapi a le Pasefika (FORU), o ia foi lea o le sui o Samoa i Faalapotopotoga o Taaloga Lakapi a le Lalolagi (IRB), ia Lefau Tauiliili Harry Schuster, mo le faaooina mai o nisi o fautuaga ma faagaioiga, aua le agai i luma o le lakapi i Amerika Samoa.
O le tele o mataupu o le fonotaga, o le tuuina atu o fautuaga mo tapenaga a le Iuni, ina ia mulimulitai i tulafono a le IRB, ave le faamuamua i le atina’eina o le lakapi ma ia avea le taaloga lakapi o se mea e moni i manatu o tagata uma, ae aua nei avea o se taaloga e faapasi ai le taimi i le faaiuga o le vaiaso, ma faaiu ai i inugapia ma BBQ.
FA’AMALOSIA TULAFONO IRB
Na fautuaina e Lefau ia le ASRU ina ia tausisi ma mulimulita’i i tulafono ua faatula’i mai e le IRB, ina ia mautinoa e sologa lelei le faatinoina o a latou gauega, a’o fa’anofova’ava’aia ai i lalo o le IRB mo le lua tausaga.
Ina ua talia e le IRB le talosaga a Amerika Samoa e avea ma totino tumau, sa tuuina mai ai ma le tuutuuga, o le a nofovaavaaia Amerika Samoa mo le lua tausaga, aua le mata’ituina o ana galuega ma polokalama, pe o gatasi ma manaoga ma tulafono a le IRB.
Na saunoa Lefau, o faiga masani lava ia a le IRB i soo se Iuni fou e ofi atu i totonu, ona o tulaga sa maitauina i taimi ua te’a i nisi o Iuni, o le taimi lava e talia ai e avea ma totino tumau, e le toe manatu mamafa i le faatinoina o a latou tiute tauave.
“O isi Iuni e i ai Asia ma Aferika i taimi ua te’a, e maua loa le avanoa e avea ai ma totino a le IRB, ona nofonofo loa lea ua le faia ni taamilosaga, ae na o le taua’imisa lava ma fela’ua’i solo pulega ma taitai, ae le o le mea lena na mafua ai ona talia i latou e le IRB, na talia ina ia atia’e le taaloga lakapi,” o le saunoaga lea a Lefau.
SAILIGATUPE MA TULAFONO
Ua fautuaina e le alii kovana le Loia Sili ina ia taga’i toto’a i tulafono e aofia ai auala e faia ai sailigatupe, ina ia mautinoa o lo o mulimulita’i gaioiga uma nei i tulafono a le malo.
Saunoa Togiola i le taimi na talanoaina ai le mataupu e uiga i sailiga tupe a le Iuni, e tele auala e mafai ai ona faia sailiga tupe, e pei o bingo ma pepa valuvalu ia e faaaoga e isi faalapotopotoga, peitai o le atugaluga, ia faia mea uma e tusa ma ala o le tulafono.
MAEA ONA TOFIA FAIAOGA MO AU FILI E LUA
Ua maea nei ona tofia e le Iuni, faiaoga mo ‘au fili e lua a le atunuu, lea ua faamoemoe e tauva i taamilosaga a le IRB i le Pasefika ia Aokuso ma Novema o le tausaga nei.
O le ‘au fili ta’ito’a 7 lea ua faamoemoe e tausinio i le taamilosga taito’a 7 e faia i Ausetalia ia Aokuso ua filifilia i ai le susuga a Setefano Fata e avea ma faiaoga, ae o Eddie Manuma le taitai malaga.
Mo le ’au e i lalo o le 19 tausaga le matutua, ua filifilia i ai le susuga ia Jerry Chang e avea ma faiaoga, ae o Vui Alesana Tagaloa ua filifilia e avea ma taitai malaga.
Na taua e le Failautusi a le Iuni lakapi ia Falefata Moli Lemana, o i latou ia ua tofia e galulue i tofiga nei, sa filifilia faapitoa i se fonotaga a le Iuni lakapi sa faia, ma tuuina atu ai e faamaonia mai e le taitaifono ia Togiola.
O le ulua’i taamilosaga a le Oceania lea na faatasi atu i ai le Talavalu, sa maua ai e Amerika Samoa le tulaga 6 mai ‘au e 10 sa tausinio.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
E to'aiva ni tausala mai i motu ese'ese o le Pasefika, na tausinio i le vaiaso ua mavae, mo le pale o le Tausala Lalelei o le Pasefika 2011-2012, i se polokalama na atoa le vaiaso o fa'ataunu'uina, lea na talimalo ai le malo tuto'atasi o Samoa.
I le fa'ai'uga o le tauva i le po o le Aso To'ona'i na se'i mavae atu nei, na manumalo ai le tama'ita'i o Alisi Rabukawaqa, le tausala mai i Fiti i lenei tauvaga, ma ua sui tulaga ai nei o ia, ia Joyana Meyer (lona lua mai i le itu taumatau) lea na nofoia le tofi o le Tausala o le Pasefika, 2010-2011.


text:
Mataupu 4
Ua faaauau pea e le Tupu o Peniamina lana lauga—E oo mai le olataga ona o le Togiola—Ia talitonu i le Atua ina ia faaolaina ai—Ia taofi le faamagaloina o au agasala e ala i le faamaoni—Faasoa atu au mea i e matitiva—Ia fai mea uma i le poto ma le faatulagaga tatau. E tusa o le 124 T.L.M.
1 Ma o lenei, sa oo ina ua uma ona fai atu e le tupu o Peniamina o upu na tuu mai e le agelu a le Alii ia te ia, sa tepa atu ona fofoga faataamilo i le motu o tagata, ma faauta ua pauu i latou uma i le eleele, ona ua oo mai i o latou luga le amataʼu i le Alii.
2 Ma ua latou vaaia i latou lava i lo latou lava tulaga afaaletino, ua emaualalo lava nai lo le efuefu o le eleele. Ma sa latou alalaga uma leotele i le leo e tasi, fai mai: E, ia alofa mutimutivale mai ia, ma faaaoga le toto itogiola o Keriso ina ia mafai ai ona matou maua le faamagaloga o a matou agasala, ma mafai ona faamamāina o matou loto; ona ua matou talitonu ia Iesu Keriso, le Alo o le Atua, o lē na ofoafoaina le lagi ma le fogeleele, ma mea uma lava; o lē o le a afio mai i lalo i totonu o le fanauga a tagata.
3 Ma sa oo ina ua uma ona latou tautatalaina o nei upu sa afio ifo i o latou luga le Agaga o le Alii, ma faatumuina i latou i le olioli, ina ua latou mauaina se afaamagaloga o a latou agasala, ma ina ua latou maua le filemu o le emafaufau, ona o le ifaatuatua tele ia Iesu Keriso sa ia te i latou, o lē o le a afio mai, e tusa ma upu na tautala mai e le tupu o Peniamina ia te i latou.
4 Ma sa toe tatala e le tupu o Peniamina lona fofoga ma amata ona tautala mai ia te i latou, ua fai mai: Aʼu uo e ma oʼu uso, loʼu aiga e ma loʼu nuu, ou te manao ia outou toe uaʼi mai, ina ia mafai ona outou faalogo mai ma malamalama i le toega o aʼu upu o le a ou tautala atu ai ia te outou.
5 Aua faauta, afai ua fagua outou i le taimi nei e le malamalama i le agalelei o le aAtua i se lagona o lo outou noa, ma lo outou tulaga lē aoga ma paʼū—
6 Ou te fai atu ia te outou, afai ua outou oo mai i se amalamalama o le agalelei o le Atua, ma lona mana lē faatusalia, ma lona poto, ma lona onosai, ma lona tali-tiga i le fanauga a tagata; ma, le etogiola foi na saunia mai le ifaavaega o le lalolagi, ina ia mafai ona oo mai o le olataga ia te ia o lē e tuu atu lona ofaalagolago i le Alii, ma filiga i le tausiga o ana poloaiga, ma faatuatua pea e oo lava i le iuga o lona ola, o le uiga o laʼu tala o le ola lea o le tino faaletino—
7 Ou te fai atu, o le tagata lena o lē e mauaina le olataga, e ala i le togiola na saunia mai le faavaega o le lalolagi mo le fanauga uma a tagata, o e sa i ai talu mai le apaʼū o Atamu, po o e o i ai, po o soo se tasi o le a i ai, e oo lava i le iuga o le lalolagi.
8 Ma o le ala lenei e oo mai ai le olataga. Ma ua aleai se isi olataga vagana ai lenei ua fetalaia; pe ua i ai foi ni isi tulaga e mafai ona faaolaina ai o le tagata vagana ai tulaga ua ou taʼu atu ia te outou.
9 Ia talitonu i le Atua; ia talitonu o loo soifua o ia, ma o ia na foafoaina mea uma, i le lagi ma le lalolagi; ia talitonu ua ia te ia le apoto uma, ma le mana uma, i le lagi ma le lalolagi; ia talitonu e lē mafai e le tagata ona emalamalama i mea uma e mafai ona malamalama i ai le Alii.
10 Ma ou te toe fai atu, ia talitonu e ao ina outou asalamo ia outou agasala ma lafoai i ai, ma outou faamaualalo outou lava i luma o le Atua; ma ole atu ma le faamaoni o le loto ia efaamagaloina e ia outou; ma o lenei, afai tou te italitonu i nei mea uma, vaai ia outou ofaia.
11 Ma ou te toe fai atu ia te outou e pei ona ou fai atu muamua, ona ua outou o mai i le malamalama o le mamalu o le Atua, pe afai ua outou iloa e uiga i lona agalelei ma ua outou atofo i lona alofa, ma ua outou maua se efaamagaloga o a outou agasala, lea ua tupu ai le olioli matua tele faapea i o outou agaga, e faapea lava ona ou manao ia outou manatua, ma manatua pea lava pea, le silisiliese o le Atua, ma lo outou lava inoa, ma lona oagalelei ma lona tali-tiga ia te outou, o tagata lē aoga, ma faamaualaloina outou lava e oo ifo i loloto o le ulotomaualalo, ma fvalaau atu i le suafa o le Alii i aso taitasi, ma tutu mausali i le faatuatua i le mea o le a oo mai, lea na fetalai mai e le fofoga o le agelu.
12 Ma faauta, ou te fai atu ia te outou afai tou te faia lenei mea o le a outou olioli pea, ma faatumuina i le aalofa o le Atua, ma etaofi pea le faamagaloina o a outou agasala; ma o le a outou tutupu aʼe i le malamalama o le mamalu o ia na foafoaina outou, po o i le malamalama o le mea ua tonu ma moni.
13 Ma o le a lē i ai ia te outou se manatu e faamanuʼa i le tasi, ae outou nonofo i le afilemu, ma faia i tagata taitoatasi e tusa ma le mea e tatau ai mo ia.
14 Ma o le a outou lē tuu a outou afanau ia latou o fia aai, pe lē lavalava; pe tou te tuu foi ia latou soli tulafono a le Atua, ma emisa ma fefinauaʼi ma le tasi, ma auauna i le tiapolo, o lē o le matai o le agasala, po o lē o le agaga leaga lea na tautatala i ai o tatou tamā, o ia o se fili i le amiotonu uma.
15 Ae tou te aaoao i latou ia esavavali i ala o le upumoni ma le faamamalu; tou te aoao i latou ia ialofa le tasi i le isi, ma auauna le tasi i le isi.
16 O lenei foi, o outou lava o le a outou afesoasoani atu i e manaomia la outou fesoasoani; o le a outou avatu ni isi o a outou mea ia te ia o lē ua lē tagolima; ma o le a outou lē tuuina le etagata ʼaisi ia lē aoga lana aioi mai ia te outou, ma auina ese atu o ia i fafo ia fano.
17 Atonu e te afaapea ane: Ua aumai e lea tagata i ona lava luga lona pagatia; o lea o le a ou taofi ai loʼu lima, ma lē avatua ia te ia ni aʼu meaai, pe faasoa atu ia te ia aʼu mea ina ia lē mafatia o ia, ona ua tonu ona faasalaga—
18 Peitai ou te fai atu ia te oe, le tagata e, soo se tasi na te faia lenei mea, o ia lava lea ua i ai se pogai tele e tatau ona salamo ai; ma vagana ai ua salamo o ia i lena mea ua ia faia, e fano o ia e faavavau, ma ua leai sona sao i le malo o le Atua.
19 Aua faauta, pe lē o i tatou uma ea o ni tagata aisi? Pe ua tatou lē faalagolago uma ea i le Tagata e tasi, o le Atua lava lea, mo mea uma ua tatou maua, mo meaai ma lavalava, ma mo auro, ma mo ario, ma mo ituaiga uma o oloa eseese ua tatou maua?
20 Ma faauta, e oo i le taimi nei, o loo outou valaau atu i lona suafa, ma aioi atu mo se faamagaloga o a outou agasala. Ma ua tuu ea e ia la outou aioi atu ia lē aoga? E leai; ua sasaa mai e ia lona Agaga i o outou luga, ma ua faia e ia ia tumu o outou loto i le aolioli, ma faia e ia ʼia taofia o outou gutu ia lē mafafai ona outou tautatala, ona o le matua tele o lo outou olioli.
21 Ma o lenei, afai e tuu mai e le Atua, o lē na foafoaina outou, o lē ua outou faalagolago i ai mo o outou ola ma mea uma ua outou maua ma i ai, soo se mea ua saʼo tou te ole atu ai ia te ia, i le faatuatua, ma le talitonu o le a outou maua, E, ua matua tatau lava la ona outou afefaasoaaʼi o a outou mea ua maua o le tasi i le isi.
22 Ma afai e te afaamasino i le tagata e tuu mai lana talosaga ia te oe mo au mea ina ia lē fano o ia, ma e taʼusalaina o ia, pe o le a lē matua sili atu ea la ona tonu o lou taʼusalaga mo le etaofi o au mea, e lē o ni au ae o ā le Atua, o lē foi e ana le ola ua ia te oe; peitai e te lei tuuina atu ai se talosaga, pe salamo i le mea ua e faia.
23 Ou te fai atu ia te outou, oi talofa i lena tagata, ona o le a fano ana mea faatasi ma ia; ma o lenei, ua ou fai atu nei mea ia te i latou o e ua amauoa i mea o lenei lalolagi.
24 O lenei foi, ou te fai atu i e matitiva, outou na ua lē tagolima ae ua lava mea ua outou maua, ua outou ola ai mai lea aso i lea aso; o le uiga o laʼu tala o outou uma o e e teena le tagata ʼaisi, ona ua outou lē tagolima; ou te manao ia outou fai ifo i o outou loto e faapea: Ua ou lē avatu se mea ona ua ou lē tagolima, ae a na ou tagolima ou te aavatu lava.
25 Ma o lenei, afai tou te fai ifo lenei mea i o outou loto tou te tumau pea i le lē sala, a lē o lea e ataʼusalaina outou; ma ua tonu lo outou taʼusalaga ona ua outou manumanu i mea tou te lei mauaina.
26 Ma o lenei, ona o nei mea ua ou tautala atu ai ia te outou—o lona uiga, mo le taofia pea o le faamagaloina o a outou agasala mai lea aso i lea aso, ina ia outou asavavali ma le lē sala i luma o le Atua—ou te manao ia outou efaasoa atu a outou mea i e imatitiva, ia taitasi le tagata ma faia e tusa ma mea ua ia te ia, e pei o le ofafagaina o e ua fia aai, faaoofuina o e ua lē lavalava, asiasi atu i e mamaʼi ma auauna atu mo lo latou mapusaga, faaleagaga ma faaletino, e tusa ma o latou manaoga.
27 Ma ia vaai ia faia nei mea uma i le poto ma le faatulagaga lelei; ona e lē tatau i se tagata ona momoʼe atelevave atu nai lo le malosi ua ia te ia. O lenei foi, e tatau ia te ia ona filiga, ina ia mafai ona manumalo o ia i le taui; o lea, e tatau ona faia mea uma i le faatulagaga tatau ai.
28 Ma ou te manao ia outou manatua, soo se tasi o outou na te nonō se mea mai lē la te tuaoi e tatau ia te ia ona toe faafoi atu le mea na nonō mai e ia, e tusa ma lana ioega, a lē o lea ua e faia le agasala; ma atonu o le a e faia ai ia fai ai foi e lē lua te tuaoi le agasala.
29 Ma mulimuli lava, e lē mafai ona ou taʼu atu ia te outou mea uma e mafai ona outou faia ai le agasala; ona ua tele ala ma auala eseese, ua matua tele lava e lē mafai ona ou faitauina.
30 Ae o le mea lenei e mafai ona ou taʼu atu ia te outou, afai tou te lē avaavaaia outou lava, ma o outou emafaufauga, ma a outou iupu, ma a outou galuega, ma tausi i poloaiga a le Atua, ma tumau pea i le faatuatua i mea ua outou faalogo i ai e uiga i le afio mai o lo tatou Alii, e oo lava i le iuga o o outou ola, e fano lava outou. Ma o lenei le tagata e, ia manatua, ma lē fano ai.


text:
Amanaia galuega fesoasoani laveai a Lina Chang
Tusia: admin 18/05/13
O le tulai mai o le tamaitai Peresetene o Lina Chang, i le faatinoga o galuega fesoasoani a le Faalapotopotoga o le Toomaga mo ē Puapuagatia i totonu o Samoa, Amerika Samoa, Niu Sila ma Ausetalia, ua amanaia nei i se faailoga taualoa ua tauaao atu i ai e se faalapotopotoga lotu i totonu o Asia ma le Pasefika.
O le faalapotopotoga lenei e ta‘ua o A‘oa‘oga a Keriso ma Aiga uma – Every Home for Christ Ministry. E aofia ai atunuu eseese uma lava o lenei itulagi ma sa usuia i Apia sana fonotaga i le faaiuga o le vaiaso na tea nei.
O le autū o lenei faailoga taualoa, ina ia amanaia ai galuega faale-Atua o vaaia i soo se itu o le Lalolagi ma o galuega o loo faatautaia e laveai, fesoasoani ma alofa atu ai i tagata lautele o le atunuu.
Sa faaalia le agaga maualalo o le tamaitai o Lina Chang i lenei faaaloalo tele ma ua avea ai o ia o le tagatānuu muamua o Samoa ua maua lenei faailoga taualoa.
I le sauniga e aloaia ai lenei faailoga tāua, na faaalia ai e le Pastor Manasa Kolivuso, o le Faatonu o lea Talitonuga lotu i Asia ma le Pasefika, ua tolu tausaga o lenei faailoga ma e saili lava e le “Every Home for Christ Ministry” tagata o lea atunuu ma lea atunuu ua molimauina a latou galuega lelei ua fai ona tauaao lea i ai o lenei faailoga taualoa, ma o se faafetai lea mo lo latou sao i le suiga o
soifua o tagata.
Faaalia e le tamaitai ia Lina e lē vaai i lona tofiga o se tofiga o se taitai ae o se tofiga ua faia ona o ia o se tina e lē gata i lana fanau e toalima ae o se tina i fanau uma o Samoa ua sulu atu mo se fesoasoani i le faalapotopotoga o le Toomaga mo ē Puapuagatia.
O le tamaitai o Lina Chang o ia o se tasi o tamaitai o le lio o tamaitai na galulue faaleoleo ma galulue faaloia i Samoa na faavaeina lenei faalapotopotoga ona o lo latou manatu e tatau lava ona iai se isi auala e tineia ai le tulai mai pea o sauaga ua faia faasaga i tamaitai ma fanau.
E lē gata i lea o le tele o isi mataupu ua aliali ai le toatele o i latou ua soifua i se olaga lē tagolima ma le mativa.
Ua matuā tele vaega o Samoa ma isi itu o atunuu e pei o Amerika Samoa, Niu Sila ma Ausetalia ua faatutū ai lala o lenei faalapotopotoga mo le manaoga lava lea e tasi ma o le faamoemoe o le faalapotopotoga lenei ina ia mafai ona iai se auaunaga e sulufai i ai tagata pe afai ua leai se isi tali e maua i o latou mafatiaga.
O lea lava la e galue ai le tamatai o Lina Chang, ma o ana atinae faapisinisi sa tele ina alu i ai lona taimi, ua faaauau nei e lona aiga ma lana fanau, ae ua tuu atoa lona taimi e avea ai ma taitai o lenei faalapotopotoga tele i Samoa ma atunuu mamao.


text:
Tatala tua mai le toese se tina ona lana fanau
E tasi lava le mafuaaga na ala ai ona tatala i tua mai le toese i Tafuna ia le tina talavou o Keihana Talaese, ona o le manatu alofa o le faamasinoga maualuga i lana fanau.
“A tatala atu loa oe i tua mai le toese, ona e alu lea e fusi ma opo lau fanau, ma e faafetai i ai ona o le avanoa ua mafai ai ona toe tatala oe i tua,” o le saunoaga lea a le alii faamasino sili o Michael Kruse ia Talaese ina ua lau lana faasalaga i le vaiaso na te’a nei.
O Talaese na tuuaia e le malo i lona umia faasolitulafono o vaega o le laau faasaina o le mariuana, ina ua agai atu leoleo e faato’a filemu se vevesi na tulai mai i le uafu o vaa faila i Malaloa i le masina o Fepuari, ae maua ai mariuana i se tasi o alii ma Talaese.
A’o taofia Talaese i le ofisa o leoleo mo suesuega, na taumafai e sola ese, peitai na tuli o ia e leoleo ma toe maua ai, ma molia ai loa foi o ia i le sola ese mai leoleo.
I se maliliega na sainia e Talaese ma le malo, na talosaga ai le malo i le faamasinoga ina ia tali ioe le ua molia i le moliaga o le sola ese mai leoleo, ae solofua le moliaga mamafa o le umia lea o mariuana, lea foi na talia e le faamasinoga.
I le tali ioe ai o Talaese i le moliaga o le sole ese ma leoleo, sa ia tautino ai e faapea, ao i ai o ia i lalo o le vaavaaiga a leoleo, sa sola ese ai ona o lona le mana’o e loka o ia, peita’i sa toe maua o ia e leoleo ina ua tuli o ia ma taofia ai loa i le falepuipui.
A’o le’i tuuina atu le faasalaga a le faamasinoga, na faatoese Talaese e tusa ai o lana solitulafono sa fai, ma ia talosagaina ai se isi avanoa mo ia. Sa ia tautino i le faamasinoga, o lona le usitai i tulafono a le malo ua mafua ai ona oo puapuaga ia te ia, ma ua ia manaomia lona toe fia fo’i atu i lona aiga e tausi si ana fanau ma faatino ona tiute faatina.
Na talosaga lana loia o Mike White ina ia faanofovaavaaia o ia, ae ua lava le umi lea ua uma ona ia tuliina i le toese e fai ma ana faasalaga i lenei mataupu, lea foi na lagolago i ai le loia a le malo o Kimberly Hyde.
Saunoa Kruse, o Talaese na loka e leoleo ina ua maua i ai se vaega itiiti o mariuana, peitai ao i ai o ia i le ofisa o leoleo, sa ia maua le avanoa ma sola ese mai ai i leoleo peitai na toe maua o ia.
A’o i ai Talaese i le ofisa o leoleo i Fagatogo, sa alu i le atoa ma fai ai latou tuliga ma leoleo, ma toe pu’e atu ai o ia i luma tonu o le faletupe o le ANZ Bank i Fagatogo lava.
E 5 tausaga sa manatu le faamasinoga e loka ai Talaese i le toese i Tafuna, peitai o le a faamalumalu lona faatuanuuina o lea faasalaga, ae ua poloaina o ia e nofovaavaaia mo le 5 tausaga i lalo o poloaiga a le faamasinoga.
O nisi o ia poloaiga e aofia ai lona tuliina o masina e 12 i le falepuipui, peitai o le a taofi le faataunuuina o lea poloaiga, fuafua lea i lona usitai i faatonuga uma o le a tuuina atu ia te ia.
Ua poloaina o ia na te totogiina le salatupe e $1,000, ma ia aua nei ona toe tagofia fualaau faasaina poo le ava malosi i soo se taimi.
“O le a suesueina lou tino e leoleo poo sui o le ofisa faanofovaavaaia, ina ia iloa ai e te le o toe tagofia fualaau faasaina poo le ava malosi fo’i, afai ae faamaonia o loo e tagofia mea ia, o le a loka oe i le falepuipui mo le 5 tausaga,” o le fautuaga lea a le faamasinoga ia Talaese.
O isi poloaiga a le faamasinoga mo Talaese e aofia ai le faasa lea ona toe alu i nofoaga o loo faatau ai le ava malosi, pe toe faatasi foi ma tagata o loo tagofia le ava malosi, e oo foi ia i laua e toalua lea na taofia faatasi i latou i lenei mataupu, ua faasa ona toe fesootai i ai.
O i laua na loka faatasi ma Talese i le mataupu lenei e aofia ai Vaoeli Lafoia ma Hefa Vahe. Ua maea ona tali ioe Lafoia ma Vahe i moliaga sa tuuaia ai i laua, ma ua faatali foi le aso e lau ai a laua faasalaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TALOFA LAVA
Afio maia ma tala mai aao i le MAIAVA FAMILY Upega Tafa'ilagi
Congratulation To TP Maiava!!
Late Maiava Pelesa Moea'i LEOTA (Sunset 1977)
O le tautalaga lenei a Maiava sa pueina i le 1973 e momoli ai ana faamanuiaga o le Kerisimasi ma le Tausaga Fou mo Gogouli i Niu Sila a'o asiasi ai i nisi vaega o le fanau ma aiga a'o lei tu'umalo i le aso 13 Setema 1977
"O Maiava lea e tautala, o loo manuia lava matou uma lava. Ua ou tautala atu i lenei taimi ma faafetai i le alofa o le Atua ua outou faalogo mai o lenei ua ou tautala atu, i le agalelei o le faaola ia i tatou uma lava taitoatasi. O loo manuia uma le tatou aiga e le taumate foi o loo manuia oe le tina ma le fanau, ia manuia outou ia faapea foi matou i Samoa nei.
O lenei ua matou nonofo lava ma taumafai nisi faiga o tatou fatu aiga ia taunuu lelei pei ona faamoemoeina ma le faamoemoe lava ia alofa le Atua ia faataunuuina ma le manuia i lona agalelei ma le fesoasoani mai. Ia ia manuia lava outou le tina ma le fanau manuia foi i matou uma ma le aiga atoa. Ia o Maiava lea e tautala mai Samoa nei Tofa Soifua"
Umu Tomua
Fa'atalofa ma fa'afeiloa'i atu i lau maimoaga ma lau asiasiga mai i lenei vaega o le aso i le Upega Tafailagii a lenei Aiga. O le fa'amoemoe maualuga ina ia mafai ai ona feiloa'i ma feso'ota'i fanau, aiga, uo ma e masani o lenei Tupuaga i so'o se tafa o le lalolagi o lo'o aumau ma nopia'i ai i le sailiga o manuia mo Malo, Nu'u, Ekalesia aemaise Aiga i le Lumana'i.
Saunia ma Tapenaina lenei itulau o fesootaiga i luga o tomai fa'anei onapo e To'omata Polutele Maiava mai Sini Ausetalia. E aualofa atu ai ma le to'alua ia Talalelei ma le fanau ia Pelesa jr, Semeatu, Gogouli jr ma Victoria Talanoa Maiava mo aiga uma i Niu Sila, Hawaii, Amerika, Ausetalia, Amerika Samoa ma soo se atunuu o le lalolagi aemaise le tina pele ia Gogouli Maiava ma aiga uma lava i Samoa.
E avea ai fo'i lenei avanoa e momoli atu ai le faamalo ma le faafetai i ai latou uma sa faatasi atu i le Kerisimasi ma le Tu'ufa'atasiga Reunion 2008. Talitonu sa outou taufai maua se faatasiga fiafia i Samoa aemaise i alo ma fanau
86 birthday 23rd November 2007
Ma'aolegalu PeniGogouli 86th celebrations
Ua mae'a ona faamanatuina le 90th tausaga o lo tatou tina, sa faataunuuina i Utualii Samoa ia Tesema 2011. E faafetaia ai le alofa o le Atua ia Gogouli ona o loo manuia, malosi ma maua lona loto tele e fetaia'i ma tiga ma faigata o lenei olaga.
Talosia i le alofa o le Atua e saga faaopoopo pea nisi aso se tele o lona soifua tatou te mafuta ai ae sili le mafutaga vavalalata ma lo tatou Alii e maua ai pea E Gogouli lona malosi faafouina i aso uma o lona soifuaga.
O le upu a le atunuu: "Tatou faamoemoe ia i le Agaga Paia o le Atua" e pei o le tala i le manulele o le tiotala sa faatalitali i ai le sailiga malo a le Malietoa ia Nafanua, e na te taitaia le auala e feiloa'i ai le Malietoa ma Nafanua mo se Ao o lona malo e pei ona tatou sapi ai nei. Ma ua tatou talisoa ai le i'a a Nafanua i le tele o faamanuiaga mai lo tatou Atua soifua.
webmaster: tpmaiava - Please send your aiga ata to: mail@maiavafamily.com
Peace be with you all
Samoan Maiden / Taupou Samoa - S. Easter 10 yrs old
Afioga Iliganoa /Tualupetu Photo taken at Lepea Tusiga Igoa Sydney NSW 2006
Malo lava le asiasi mai!
Manatua le pepa e faatumu (Guest form) o lo'o i le itulau mulimuli o lenei Upega Tafailagi e iloa ai lou lagolagoina o lenei taumafaiga ma lou talaaao mai.
Ia faamanuia le Atua i fuafuaga o lenei aso
Faafetai! Faafetai Lava
LOOK @ SAMOA
WOW!! Beautiful one day and Perfect all day
"Samoa the only Paradise and Pearl of the Pacific"
webmaster tpmaiava: mail@maiavafamily.com


text:
Alofa: Fa'avae ai Aiga— Vaega 73
Ua tilotilo ane nei Emani i lona tama lea o lo’o nofo i le ulu o le laulau ma fa’alogologo i le fetalia’iga a lana fanau lea e fai nei. Na geno ane nei i ai le toeaina e fai sana tala i lona tina.
“Tina, e leai se tala, o lea na ou fai i a Loimata, po’o ia manatua o taeao e tatau ai ona alu e talatalanoa ma le pule o le Kolisi.”
“O, ia o le na la, talanoa fa’aSamoa mai, ona ou malamalama ai lea. Ae le o le tou fenanui mai o lea ou te nofo. Mafaufau lelei lava, o le atamai lea ua outou maua, o le atamai na maua i lima nei e, o lima lava nei na galue malosi, ina ia totogi ai a outou pili o le a’oga. E moni lava o le tou tama e faigaluega, ae le taitai ona lava le fa’asoa mo a outou a’oga. Ae a, o lima nei na fa’atinoina mea uma, le na ua tou atamamai ai. Aua, aua lava ne i outou fa’apea ifo, o le tou tina e valea, e le i lava ana a’oa’oga e. Ia outou nofo uta i ai i la’u tala le na ua fai atu ia te outou.”
Ua tu nei i luga le lo’omatua ma tulei i totonu le nofoa ma savali ‘ese loa mai le laulau’ai, ua le iloa e le toeaina ma lana fanau le mea o le a fai. Na tu a’e nei i luga Lameko ma savali mai i luma ona o lona fia malamalama pe o le a le mea ua tupu. E le i umi lava, ae fa’alogoina e tamaiti le tagi tautala a le latou tina.
“Lameko, e mafua mea uma nei o oe, e te fai tama leaga, a ou ‘ote i tamaiti, na o lou nofonofo lava. E foliga mai ua tou ula mai ma lau fanau ia te a’u. Va’ai oe, e faigofie lava, na ona tapena lava o a’u mea, ou toe fo’i i lo’u aiga, ae tu’u ai oe ma lau fanau faitalia outou.”
“Tagi, ua e fa’apena mai ea o le a ia te a’u ma tamaiti, e leai lava se manatu o tamaiti fa’apena, afai fo’i o le a sau fa’alogo mai, ia malamalama lou mafaufau, ua aga’i i luma le olaga, ua le toe pei o tulaga sa ta i ai.”
E le i uma mai tala a le toeaina ae toe tali atu e le lo’omatua, “Lameko, ua ou lagona le fa’anoanoa, va’ai fo’i oe, po’o le a lava lo’u le lava, ae taumafai lava le fa’atoaga ma mea fafaga, ona o lo’u va’ai i le ta fanau, ae maise o lou aiga, i le fai fa’alavelave so’o, fai fa’alavelave so’o. E sea sea fai mai ni fa’alavelave a si o’u aiga i tua. Ae va’ai oe, ua tu’i lo’u ola i lou aiga ma lau fanau, a’o lea ou te va’ai atu e ‘ese faiga ia ou te va’ai atu nei i ai i le ta fanau, ona fa’anoanoa ai lava lea o lo’u loto Lameko. O le itu e leaga ai, e te le tautala, taumafai e tautala i tamaiti, o le a e lafo mai ia te a’u le mamafa o le avega, ae fa’afefea oe ma ou tiute, o oe o le ulu o le aiga. O le mea lea ou te va’ai atu nei i ai, ua ulu a’u toe si’usi’u, ma o se tulaga ua sili ona le fetaui lea tulaga Lameko. “O le tofi lava ia o le tama, o ia o le ulu o le aiga, a’o le tofi o le tina o le si’usi’u, o iina e maua ai le feavata’ ma le tulaga e tatau ona i ai le fa’asinomaga o le tagata.”
Ua na o le moeiini o mata o le toeaina i lea taimi, ua le iloa se tala o le a fai ane i le lo’omatua. O talanoaga nei e fai a Lameko ma Tagiilima, o lo’o fa’alogologo mai nei i ai le la fanau.
Ua na o le punonou o tama ua leai se tasi e toe tautala. Ua punou ifo Loimataoapaula ma ona loimata i lea taimi. Ua lagona i lona loto uiga o upu o lo’o lafo e lona tina i lona tama. Ua tu a’e Lolesio ma savali ‘ese mai le umukuka ma ua saofa’i nei i talane o lona tama i le potu malolo. Ua fa’asolosolo ane nei le fanau, ma ua amata ai loa le mafutaga a Lameko, o Tagiilima ma le la fanau o Lolesio, Emani, Eteuati ma Loimataoapaula.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SAILI SE FAIAOGA AU TA’ITO’A 7 ATUNU’U
O le aoauli ananafi na anata faia ai le faatalatalanoaina o le avanoa Faiaoga mo le au ta’ito’a 7 a le atunuu, le Talavalu, mo se tasi e avea ma faiaoga o le au fili a le atunuu i le taamilosaga ta’ito’a 7 a le Pasefika, lea ua faamoemoe e faia i Ausetalia i le masina o Aokuso o le tausaga nei.
I se faatalatalanoaga ma le Failautusi a le Iuni Lakapi a le atunuu ia Falefata Moli Lemana sa ia taua ai e faapea, e 5 tusi talosaga ua taunuu atu i le laulauafono a le Iuni, ma o le aoauli ananafi na amata faia ai le faatalatalanoaina o nei avanoa.
O nisi o manatu o loo tuu fesili ai le atunuu, pe o faasalalau i fafo le avanoa mo se faiaoga a le au taitoa 7.
“E le o faasalalauina i fafo le sailiina o se faiaoga mo le au ta’ito’a 7 a le atunuu, ae o loo saili mai lava i faiaoga o kalapu eseese i le atunuu se tasi e avea ma faiaoga atoa ai ma se faiaaoga lagolago,” o le saunoaga lea a Falefata.
O le susuga Tommy Elisara, lea o loo avea nei ma faiaoga o le kalapu lakapi a Avele Old boys sa avea ma faiaoga a le Talavalu ina ua masi’i atu la tatou au i le taamilosaga taitoa 7 a le Pasefika lea na faia i Apia ia Oketopa 2011.
O le ulua’i taamilosaga taitoa 7 lea a le Pasefika (Oceania Sevens Champion) ua masi’i atu i ai se au fili a Amerika Samoa, ma tatou mauaina ai le tulaga #6 mai au e 10 sa tausinio i lea taamilosaga.
Ua i ai le faamoemoe o le Iuni Lakapi e tatau ona oo atu i le aso Gafua o le vaiaso fou ua maea le sailiga o loo faia ae faalauiloa ai loa se tasi o le a ia mauaina lenei tulaga taua.
O le galuega o le faiaoga mo le au taitoa 7 e le o se galuega faigofie e pei ona saunoa le afioga Lilomaiava Taufusi Salesa, o se tasi sa avea ma sui o le au lakapi a le Manu Samoa mo le tele o tausaga, ae o ia foi le ulua’i faiaoga a le au taitoa 7 a Samoa na aumaia le Ipu autu o le taamilosaga taitoa 7 a Hong Kong i Samoa, ina ua manumalo le au sa faiaoga ai i le taamilosaga o le 1993.
I le tele ai o le tomai ma le silafia ua maua e Lilomaiava i lenei taaloga ma le galuega faa faiaoga, sa ia taua ai i le Samoa News e faapea, o le avea ma faiaoga e le o se galuega faigofie, ae o se galuega e manaomia le tuu atoatoa i ai o le mafaufau o se tasi ua filifilia ina ia manuia ma i’u lelei taumafaiga a lana au.
“E faamoemoe le lelei o le au i le faiaoga, o ia na te tuuina atu auala ma metotia eseese e faalagolago i ai gaioiga a le au, o ia foi na te faia fesuiaiga i tama taaalo i le taimi o loo vevesi ai le taaloga, ina ia iloa poo ai ua tatau ona alu i totonu a’o ai ua tatau ona malolo mai tua,” o le saunoaga lea a Lilomaiava.
O Lilomaiava, o Stan Toomalatai atoa ai ma Papalii Avia Tulou, o nisi ia o sui o le Iuni Lakapi a Samoa (SRU) na malaga faapitoa mai mo le faatinoina o aoaoga mo faiaoga ma laufali lea sa faataunuu i le vaiaso na tea nei, atoa ai ma le tuuina atu o ni a latou fautuaga i le tau sailiina o se au fili taitoa 7 a le atunuu.
Saunoa Lilomaiava e faapea, o le toatele lava o alii faiaoga ia o loo taitaia maia kalapu eseese i le atunuu, o nisi sa avea ma tagata taaalo muamua, ua malamalama i tulafono o le taaloga, ua iloa foi metotia ma auala e faatino ai le taaloga.
E i ai le talitonuga o Lilomaiava, o le tausaga lenei o le a sii ai le tulaga o le au a Amerika Samoa pe a fuafua atu i le maualuga lea ua i ai le faatinoina o le taaloga e tama taaalo.
“Feololo lava ni nai vaega e manaomia le fesoasoani i ai o le faiaoga i tama taaalo, e oo foi i au kalapu, e tatau ona matua tino u faiaoga e faaleleia a latou tama taaalo ma au taitasi, ina ia faafaigofie ai foi le galuega a le faiaoga mo le au fili pe afai e maea ona sailia ma faamautu mai e le Iuni,” o le saunoaga lea a Lilomaiava.
O nisi o fautuaga laiti na mafai ona momoli mai e Lilomaiava i le maea ai o uluai taaloga e saili ai se au i le amataga o le vaiaso nei, sa ia faamanino ai i tama taalo le tatau lea ona faaaoga le mafaufau i taimi uma o le taaloga, ma ia to’a foi le mafaufau o le tama taalo e faaaoga ai le polo.
O loo i ai le fuafuaga a le Iuni e tatau ona oo atu i le vaiaso fou ua mautu le filifiliga o le au fili a le atunuu, ma amata tuu faatasi loa mo ana tapenaga aua le faamoemoe e pei ona sauniuni atu i ai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Fa’amasinoga
TETE’E NIMAROTA FINA’I I ONA MOLIAGA
O le aso 5 Oketopa lea ua faatulaga e fofogaina ai le uluai iloiloga a le alii o Nimarota Fina’i, ina ua ia teena moliaga o loo tuuaia ai o ia e le malo i luma o le faamasinoga maualuga i le vaiaso na te’a nei.
O le tali tete’e a Fina’i sa faaleoina lea e lana loia fautua ia Mike White, lea ua tofia e le faamasinoga na te fautuaina lea ua molia i taualumaga uma o lona faamasinoga.
O le afioga i le alii faamasino ia Elvis Patea na faatautaia le iloiloga a Fina’i, ona o loo toesea le afioga i le faamasino sili atoa ai ma le faamasino sili lagolago.
O Fina’i o loo tuuaia i le faaoolima i le tulaga muamua, atoa ai ma le faatupu vevesi i nofoaga faitele, ona o se faalavelave na tulai mai i le lua masina talu ai i Leloaloa, lea o loo tuuaia ai o ia i lona tuiina lea o le papatua o le isi alii i se naifi ma manu’a ai.
Na taofia le alii na manu’a i le falema’i mo togafitiga ma toe te’a ai i tua, ae o Fina’i o loo taofia pea i le toese i Tafuna, ina ua le mafai ona ia totogiina le $25,000 sa faatulaga e le faamasinoga e tatala ai o ia i tua.
O le aso 5 o Oketopa lea ua faamoemoe e tatau ona oo atu i ai ua maua se tulaga tonu o le mataupu a le ua molia, pe faatulaga sona faamasinoga autu, poo le faia foi lea o se maliliega ma le malo ina ia faamuta ai loa lenei mataupu.
LOKA MO LE 90 ASO LE AVE PASI NA SOLA I APIA
O le alii ave pasi lea na sola ese ma le teritori i le 2008, ina ua faamaonia e le faamasinoga faaitumalo le moliaga o le ave taavale ‘ona atoa ai ma le fealua’i i le taavale i se laisene ua uma lona aoga, ua poloaina na te tuliina aso e 90 i le toese i Tafuna, ina ua faamaonia le moliaga o lona ave taavale ae o loo se’i lona laisene ave taavale.
Na maua e leoleo le alii o Rando Ripine o loo ia faafoeina se pasi la’upasese i le masina o Iuni, i le nofoaga o le maketi fou i Fagatogo.
I le fofogaina o lana faasalaga, na poloaina ai e le faamasinoga le faafalepuipuiina o ia i le toese i Tafuna mo le 3 tausaga, peitai sa faamalumalu le faataunuuina o lea faasalaga, ae ua faanofovaavaaia o ia mo le tolu tausaga i lalo o poloaiga a le faamasinoga, lea e aofia ai lona tuliina o aso e 90 i le toese, e pei ona faatonuina e le tulafono.
I faamaumauga a le faamasinoga sa taua ai, na toe malaga mai Ripine i le teritori i se pemita e 30 aso, ma ua poloaina o ia e le alii faamasino o Joh Ward II, a maea ona tuli lana faasalaga faa falepuipui, ona ia tuua lea o le teritori ae toe foi atu i lona atunuu na sau ai, ma aumau ai mo le umi e 3 tausaga o lana faanofovaavaaia.
FAATULAGA LE ULUA’I ILOILOGA A FAAFETAI KASIANO
O le alii talavou lea o loo tuuaia i lona taumafai e osofai se faleoloa i Koko Land i le lua vaiaso talu ai, e ala i lona tata’eina lea o le faitoto’a tioata o le faleoloa, ua faatulaga e le faamasinoga maualuga lana uluai iloiloga e faataunuu lea i le aso 5 Oketopa i le itula e 9:00 i le taeao, ina ua ia teena moliaga a le malo faasaga ia te ia.
O Faafetai Kasiano o loo tuuaia i le moliaga o le taumafai e talepe se faleoloa, faaleaga mea totino i le tulaga lua, atoa ai ma le faatupu vevesi i nofoaga faitele.
O tuuaiga faasaga ia Kasiano na afua mai ina ua vaaia e ni molimau lo la agai atu ma se isi alii i le faleoloa o le Hi Mart i Koko Land, ona ia faaaogaina lea o se pate baseball e ta ai le tioata o le faitoto’a ma ta’e ai.
Fai mai faamaumauga a le malo, e $128 le tau o le faitoto’a sa faaleagaina e le ua molia, ma o loo taofia pea o ia i le toese sei vagana ua ia totogiina le $10,000 ona faatoa mafai lea ona tatala o ia i tua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Les avants: Sona Taumalolo, Saoane Tonga'uha, Alani'Aulika, Tevita Mailau, Taufa'ao Filise, Elevisi Taione, Ilaisa Ma'asi, Aleki Lutui, S. Sakalia, Joe Tu'ineau, Joshua Afu, Sione Timani, Tukulua Lokotui, Samisoni Fifita Masima, Hale Ta Pole, Sitiveni Mafi, Nili Latu, Sione Vaiomo'unga, Paula Kaho, Viliami Ma'afu, Uamano Fono.
Les arrières: Taniela Moa, Samisoni Fisilau, Fangatapu 'Apikotoa, Adney Mosese Uasila'a, Sione Piukala, Sukanaivalu Hufanga, Hudson Tonga'uiha, Viliami Helu, Viliami 'Iongi, Mateo Malupo, Fetu'u Vainikolo, Vunga Koto Lilo, Sitaleki Lu'au, 'Apakuki Ma'afu.


text:
Mataupu 1
Ua faaali e le Atua o ia lava ia Mose—Ua liua Mose—Ua faafetaiaʼi o ia e Satani—Ua vaai Mose i lalolagi ʼainā e tele—Ua lē mafaitaulia lalolagi na foafoaina e le Alo—O le galuega ma le mamalu o le Atua o le aumaia o le ola pea ma le ola faavavau o tagata.
1 O Afioga a le Atua, na afetalai e ia ia eMose i le taimi na aveina aʼe ai Mose i se mauga maualuga tele lava,
2 Ma sa avaai efaafesagai lava o ia i le Atua, ma sa talanoa o ia ma ia, ma sa i luga o Mose le imamalu o le Atua; o lea na mafai ai e Mose ona ogafatia lona mamalu.
3 Ma sa fetalai mai le Atua ia Mose, ua fai mai: Faauta, o Aʼu o le Alii le Atua aMalosi Aoao, ma o eLē Gata o loʼu igoa; ona ua aunoa Au ma se amataga o aso po o se gataaga o tausaga; ma e lē o le lē gata ea lea?
4 Ma, faauta, o oe lava o loʼu atalii; o le mea lea ia avaai, ma o le a Ou faaali atu ia te oe galuega a oʼu elima; ae lē o galuega uma, aua o aʼu igaluega ua aunoa ma se ogataaga, ma aʼu uupu foi, aua e lē uma lava i latou.
5 O le mea lea, e leai se tagata e mafai ona vaai i aʼu galuega uma, vagana ua vaai o ia i loʼu mamalu atoa; ma e leai se tagata e mafai ona vaai i loʼu mamalu atoa, ma tumau pea i la le tino i le lalolagi pe a uma ona vaai i ai.
6 Ma ua ia te aʼu se galuega mo oe, Mose e, loʼu atalii; ma ua atusa oe ma laʼu eToatasi na Fanaua; ma o laʼu Toatasi na Fanaua o le Faaola ma o le a avea ma iFaaola, ona ua tumu o ia i le oalofa tunoa ma le uupumoni; peitai ua fleai se isi Atua e ese mai ia te aʼu, ma ua i ai mea uma i oʼu luma, ona ua Ou giloa i latou uma.
7 Ma o lenei, faauta, o le mea lenei e tasi Ou te faaali atu ia te oe, Mose e, loʼu atalii; aua o loo e i le lalolagi; ma o le a Ou faaalia atu nei ia te oe.
8 Ma sa oo ina vaai atu Mose, ma vaai atu i le alalolagi na foafoa ai o ia i ona luga; ma sa evaaia e Mose le lalolagi ma ona tuluiga, ma le fanauga uma a tagata o i ai, ma e na foafoaina; o lea lava mea sa iofo ma maofa tele ai o ia.
9 Ma sa oo ina afio ese le Atua mai ia Mose, sa oo ina lē i ai lona mamalu i luga o Mose; ma sa tuua Mose ia te ia lava. Ma ina ua tuua o ia ia te ia lava, sa paʼū o ia i le eleele.
10 Ma sa oo ina faatoʼā toe maua e Mose i le va o itula e tele lona amalosi masani ai e pei o le tagata; ma sa fai ifo o ia ia te ia lava: O lenei, ona o lenei mea ua ou iloa ai o le tagata o se emea noa, o se mea ou te leʼi mafaufauina lava.
11 Aʼo lenei ua vaai oʼu lava mata i le aAtua; ae e lē o oʼu mata efaaletino, aʼo oʼu mata faaleagaga, aua sa lē mafai e oʼu mata faaletino ona vaaia; po ua ou imamae ma ooti i ona luma; ae sa i ai lona mamalu i oʼu luga; ma sa ou vaai i ona ufofoga, ona sa fliua aʼu i ona luma.
12 Ma sa oo ina ua uma ona fai atu e Mose nei upu, faauta, sa alu ane aSatani ma efaaosooso ia te ia, ua fai mai: Mose e, le atalii o le tagata, ifo mai ia te aʼu.
13 Ma sa oo ina vaai atu Mose ia Satani ma fai atu: O ai oe? Aua faauta, o aʼu o se aatalii o le Atua, i le faatusa o lana Toatasi na Fanaua; ma o fea o i ai lou mamalu, e tatau ai ona ou ifo atu ia te oe?
14 Aua faauta, sa lē mafai ona ou vaai atu i le Atua, vagana ua oo mai lona mamalu i oʼu luga, ma aliua aʼu i ona luma. Ae ua mafai ona ou vaai atu ia te oe i le tulaga tagata faaletino. Pe ua lē moni ea lea?
15 Ia faamanūina lava le suafa o loʼu Atua, ona ua lē alu ese atoa lona Agaga mai ia te aʼu, a lē o lea o fea o i ai lou mamalu, aua ua pouliuli ia te aʼu? Ma e mafai ona ou iloa le eseesega o oe ma le Atua; ona na fetalai mai le Atua ia te aʼu: aIfo atu i le Atua, aua nao ia lava e te eauauna atu i ai.
16 Alu ese ia oe, Satani; aua e te taufaasese mai ia te aʼu; aua na fetalai mai le Atua ia te aʼu: Ua atusa oe ma laʼu Toatasi na Fanaua.
17 Ma sa ia tuu mai foi ia te aʼu poloaiga ina ua fetalai mai o ia ia te aʼu i le alaau na mu, ua fai mai: eValaau atu i le Atua i le suafa o laʼu Toatasi na Fanaua, ma ifo mai ia te aʼu.
18 Ma sa toe fai atu Mose: O le a ou lē tuua le valaau atu i le Atua, ua i ai ia te aʼu isi mea e ole atu ai ia te ia: aua sa i ai lona mamalu i oʼu luga, o le mea lea ua mafai ai ona ou iloa le eseesega o ia ma oe. Alu ese ia ma iinei, Satani.
19 Ma o lenei, ina ua uma ona fai atu e Mose nei upu, sa alaga Satani ma le leo tele, ma sa leoleoā i luga o le eleele, ma faatonu mai, ua fai mai: O aʼu o le aToatasi na Fanaua, ifo mai ia te aʼu.
20 Ma sa oo ina amata ona fefe tele Mose; ma ina ua amata ona fefe o ia, sa vaai o ia i le oona o aseoli. E ui i lea, sa maua e ia le malosi, i le evalaau atu i le Atua, ma sa ia faatonu atu, ua fai atu: Satani, alu ese ia mai ia te aʼu, aua ua nao le Atua lenei e tasi o le a ou ifo atu i ai, o le Atua lea o le mamalu.
21 Ma o lenei sa amata ona gatete aSatani, ma sa luluina le eleele; ma sa maua e Mose le malosi, ma valaau atu i le Atua, ua fai atu: I le suafa o le Toatasi na Fanaua, alu ese ia ma iinei, Satani.
22 Ma sa oo ina alaga Satani ma le leo tele, i le tagi, ma le tagiauē, ma le alilivau o nifo; ma sa alu ese o ia mai i ina, mai luma lava o Mose, sa oo ina lē vaaia o ia e ia.
23 Ma o lenei sa molimau mai Mose lenei mea; ae ona o le amioleaga ua lē i ai ai i totonu o le fanauga a tagata.
24 Ma sa oo ina ua alu ese Satani mai luma o Mose, sa tepa aʼe mata o Mose i le lagi, ua tumu i le aAgaga Paia, lea e molimau e uiga i le Tamā ma le Alo;
25 Ma aʼo valaau atu i le suafa o le Atua, sa toe vaaia e ia lona mamalu, aua sa i luga o ia; ma sa ia faalogoina se siufofoga, ua fetalai mai: Amuia lava oe Mose, ona o Aʼu, o le Malosi Aoao, na filifilia oe, ma o le a faia oe ia e malosi e sili atu nai lo avai e tele, ona o le a latou usiusitai i lau epoloai e pei o oe o le iAtua.
26 Ma faauta, Ou te faatasi ma oe, e oo lava i le iuga o ou aso; aua o le a e alaveai loʼu nuu mai le epologa, o iIsaraelu lava lea laʼu ofilifilia.
27 Ma sa oo ina aʼo fetalai mai pea le siufofoga, sa tepa atu mata o Mose ma avaai atu i le lalolagi, ioe, le lalolagi atoa lava; ma sa leai sona fasimea sa lei vaaia e ia, ma iloa i ai e ala i le Agaga o le Atua.
28 Ma sa vaai foi o ia i e o nonofo ai, ma sa leai se agaga sa lei vaaia e ia; ma sa iloa e ia i latou e ala i le Agaga o le Atua; ma o o latou aofai sa matua toatele lava, sa lē mafaitaulia lava e pei o le oneone o le matafaga.
29 Ma sa vaaia e ia laueleele e tele; ma sa taʼua ia laueleele taitasi o alalolagi, ma sa i ai ni isi sa nonofo ai.
30 Ma sa oo ina talosaga atu Mose i le Atua, ua fai atu: Ou te ole atu ia te oe, sei taʼu mai ia te aʼu, pe aisea ua faapea ona i ai o ia mea, ma o a mea na e faia ai i latou?
31 Ma faauta, sa i luga o Mose le mamalu o le Alii, o lea na tu ai Mose i luma o le Atua, ma talanoa afaafesagai ma ia. Ma sa fetalai mai le Alii le Atua ia Mose: E mo laʼu lava efuafuaga na Ou faia ai nei mea. O le poto lenei ma e tumau pea ia te aʼu.
32 Ma o le aupu a loʼu mana, na Ou foafoa ai i latou, o ia lea o loʼu Atalii e Toatasi na Fanaua, o lē ua tumu i le ealofa tunoa ma le iʼupumoni.
33 Ma e lē mafaitaulia alalolagi ua Ou efoafoaina; ma sa Ou foafoaina foi i latou mo loʼu lava faamoemoe; ma o loʼu Atalii, o lē o laʼu iToatasi na Fanaua, na Ou foafoaina ai i latou.
34 Ma o le auluai tagata o tagata uma ua Ou faaigoaina o eAtamu, e itoatele.
35 Ae ua nao se tala o le lalolagi lenei, ma e o nonofo ai, Ou te tuu atu ia te oe. Aua faauta, e i ai lalolagi e tele ua mavae atu e ala i le upu a loʼu mana. Ma e i ai le tele o loo tutu nei, ma ua lē mafaitaulia i latou i le tagata; ae ua faitaulia mea uma ia te aʼu, aua e a aʼu i latou ma ua Ou ailoa i latou.
36 Ma sa oo ina fai atu Mose i le Alii, ua faapea atu: Ia e alofa mutimutivale mai i lau auauna, E, le Atua e, ma taʼu mai ia te aʼu e uiga i le lalolagi lenei, ma e o nonofo ai, ma le lagi foi, ona malie ai lea o lau auauna.
37 Ma sa fetalai mai le Alii le Atua ia Mose, ua fai mai: O alagi, e tele, ma e lē mafai ona faitaulia i latou i le tagata; ae ua faitaulia i latou ia te aʼu, ona e a aʼu i latou.
38 Ma e pei ona o le a mavae atu le tasi lalolagi, ma ona lagi o le a faapea foi ona tu mai se isi; ma e leai se agataaga i aʼu galuega, pe i aʼu upu.
39 Aua faauta, o laʼu agaluega ma loʼu emamalu lenei—ia aumaia le itino ola pea ma le oola faavavau o le tagata.
40 Ma o lenei, Mose e, loʼu atalii, o le a Ou tautala atu ia te oe e uiga i le lalolagi lenei o loo e tu ai; ma ia e atusia mea o le a Ou tautala atu ai.
41 Ma i se aso e manatu ai le fanauga a tagata i aʼu upu o ni meanoa ma aaveese le tele o o i latou mai le tusi o le a e tusia, faauta, o le a Ou faatu mai se tasi e epei o oe; ma o le a toe i ai ia imea i totonu o le fanauga a tagata—i totonu o le toatele o e e talitonu.
42 (O upu nei na atulei mai ia Mose i le mauga, o lona igoa o le a lē iloa i totonu o le fanauga a tagata. Ma o lenei ua fetalai atu ia te oe. Aua le faaalia atu i soo se tasi vagana ai i latou o e e talitonu. E faapea lava. Amene.)


text:
Vavau a Samoa
O LE POGAI NA IFO AI LE ASO O LE MALIETOA
Ua iloa e le auuso tama o le la uso laititi lea o loo i tai i le va'a, ona la aumaia lea o ia i uta i le maota o le ali'i. Fai mai na alu atu lava Pule nofo i le pepe o le maota o le ali'i, aua sa saunoa atu le ali'i i le auuso, pe a la lea matai, ma e i ai le talitonuga o Safotulafai o iinei lea na maua tonu ai lava le upu, "o le faapito augafa", peitai sa tali mai tama, "e leai, e le o se matai, ua na o si tama'i Pule a", peitai na toe saunoa mai le ali'i, "e na ona Pule lava ae iite," o iinei na maua atoa ai loa le igoa o le tama o "Puleleiite." Fai mai ua faaauau le feiloaiga, ona fesili lea o Malietoa ia Pule, pe aisea na sau ai fua i le malaga, na tali Pule, "na ou sau faapitoa e faaauau le gafa o o'u uso ne'i uma pe a tali ai lau sua." Fai mai ua mae'a atu le tala lea a Pule, ona fai atu lea o le ali'i e tatala le fili launiu, ma le tatala atu, ae nofo a'e i luga le tama o Polu lon atali'i, ma e i ai le talitonuga o iinei tonu lava na maua ai le upu a le atunuu, "ua tatala le fili ali'i," aua o le taimi lea na ifo ai loa ma le aso o le ali'i.
Fai mai le taofi faa Tuisamau ma Auimatagi, o le taimi lea ina ua iloa e le ali'i o lona atali'i lea na fili i le launiu, e le'i i ai ma se tagata na toe nofo i totonu o le fale, se'i vagana ai lava Puleleiite sa i totonu ma le Malietoa, ona alaga leo tele lea o le ali'i ma faapea atu i lona atali'i, "sole, e lou manatu ea e lua ni atua e tapua'i i ai tagata Samoa,?" ma fai mai le mau o iinei na maua ai le upu, "Luatua," peitai sa tali mai le tama o Polu i lona tama, "e leai." Ua toe fesili atu le ali'i i lona atali'i, "ete fia Malietoa,?" sa tali mai fo'i le tama, "e leai," ona toe fesili fo'i lea o le Malietoa, "ae aisea ua e faia ai lenei mea ia te a'u,?" sa toe tali mai le tama, "ona o le a uma tagata ona e tili i lou laualo," fai mai o iinei na maua ai le upu, "Tilialo." Fai mai ona malele ai lea o le Malietoa ma ta'utino ia Samoa atoa, ua ifo lona aso, ona ia faapea atu lea i lona atali'i, ua lelei, ua ifo lo'u aso, ae sau o le a e alu ma lou "Luatua lea ma lau Gautaala lea" ete avamua fo'i i le Tuamasaga.
Fai mai le mau ua mae'a, ona aami loa lea o le 'ava lea e faapea le tala sa tu i tuavao o le Tuamasaga se'i fai ai le 'ava o lea ua ifo le aso o le Malietoa, ua taunuu le 'ava, ona alu ane lea o Puleleiite ua folafola le 'ava ma e faapea le folafolaina o le 'ava. "O le 'ava sa tu i tumutumu mauga, ae suatia ona a'a i le auvae mauga, ua togiola ai Poluleigaga ia Pa'iatea ma Pa'ialala, ae tu'u ai sole Malietoa lou ai tagata." Fai mai le mau o le 'ava lea e taua o le " 'ava mu'amu'a na iloa e Puleleiite." Fai mai ua mae'a le 'ava, ona avane ai loa lea o taumafa ua tali ai le sua a le ali'i, ae o le a toe faaauau atu i le vaiaso fou le soso'oina o le tatou polokalame lenei. Faafetai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FA’AGASOLO TA’ALOGA LAKAPI AUNOA MA SE TALITA
Tomumu nisi o sui o kalapu a le Iuni Lakapi a le atunuu ma faamatala le tulaga faaletonu o loo feagai ma le latou kalapu i le taimi nei, i le faagasolo ai lea o le liki taitoa 15 a le Iuni i le taimi nei e aunoa ma se talita, e ui o le taaloga mulimuli i aso Toonai uma lava e faai’u lava i le taaloga o le talita.
O le vaiaso nei la na faamanino ai loa e le Failautusi o le Iuni Lakapi a Amerika Samoa (ASRU) le mataupu o loo gugulu ai nisi o kalapu, i le faagasolo lea o le taamilosaga mo le fa lenei o vaiaso e aunoa ma se talita o i ai, ae o lea lava o loo faagasolo taaloga o le talita i aso Toona’i uma lava.
O lea mataupu na alia’e mai i le masina na te’a nei, ina ua tatala aloaia le taamilosag ta’ito’a 15 a le Iuni ma manino mai ai le tulaga o le talita o loo faagasolo ai taaloga, i le leai lea o se tino o le talita o avatu i taimi o taaloga, sei vagana ai lava le igoa ‘talita’ o loo ta’u ma faalogoina i soo se taimi e faia ai taaloga o le talita.
E le gata la i sui o nisi o kalapu lakapi i le atunuu na valaau mai i le Samoa News i le fia malamalama i lenei mataupu, ae oo lava foi i le mamalu o le atunuu o loo autovaa atu e maimoa i taaloga lakapi i faaiuga o vaiaso, sa valaau mai foi ma fesili mai i lo latou fia iloaina lea o le mataupu i le talita, ma le mafuaaga ua leai ai se talita e faatino ai taaloga lakapi a le Iuni.
O le faasea na alia’e mai i le taaloga a Avele ma Fagatogo i le lua vaiaso talu ai i le talita, lea na se’i ai e Fagatogo le talita mai ia Avele, peitai ina ua maea se iloiloga sa faia e le Komiti e uiga i se faasea faasaga ia Fagatogo, na toe liliu ai le faaiuga a le Iuni ma toe tuuina atu
“O fea ni taaloga e fai ae leai se talita, faatoa ou tau foi leai se Iuni lakapi ua faagasolo se taamilosaga o se talita ae leai se talita o i ai,” o le faasea lea a se tasi o tama na valaau atu i le Samoa News.
Na taua e se tasi o alii taalo lakapi na valaau mai foi i le Samoa News e faapea, e na o le igoa lava o le talita lea e faalogo ai au uma o loo ta’u ae leai se tino o latou vaaia i taimi o taaloga.
Na faamaonia mai e le Failautusi o le Iuni lakapi i le Samoa News e faapea, e le o i ai se talita a le Iuni o loo faaaoga i le taimi nei, ae ua toeitiiti lava maea ona fau le talita fou a le Iuni.
“E leai se talita o i ai i le taimi nei, ae o le mea moni, o loo fau le talita fou i le taimi nei ma le faamoemoe, atonu o se taimi o le vaiaso nei e tatau ona mae’a ai, ona tuuina atu loa lea e faagasolo ai taamilosaga a le Iuni,” o le saunoaga lea a Falefata Moli Lemana, le failautusi a le Iuni Lakapi.
O le au a Avele na mau ai le talita a le Iuni ina ua maea le taamilosaga o le tausaga na te’a nei. O lea faaiuga na faia ina ua faaleaoga le manumalo a le au a Nuuuli i le la taaloga ma Avele, e mafua mai ina ua fasi e nisi o le au a Nuuuli le alii laufali sa faafoeina le taaloga.
O lea vevesi na i’u ina tofu atu ai le mataupu i luma o le faamasinoga, ma faia ai loa le faaiuga a le Iuni e see le manumalo ia Avele e ui na faia le faaiuga a le alii kovana, o le taitaifono foi lea o le Iuni Lakapi i le tausaga na te’a nei, e le toe manaomia e le Iuni le talita lea na vevesi ai, ae o le a toe fau e le Iuni se isi talita fou.
“E faamalulu atu i le atunuu aemaise ai nisi o loo fia malamalama i lenei mataupu, ae o le tulaga lava ia o le talita ma le mataupu i kalapu lakapi, o le a toe faamanino atili atu nisi o mataupu nei i nisi o fonotaga o loo mulimuli mai a le Iuni,” o le saunoaga lea a Lemana.
O loo faaauau pea ona umia e le kalapu a Avele le talita a le Iuni i le taimi nei, talu ona amata mai le taamilosaga taitoa 15 i le masina na te’a nei.
Na taua e se tasi o alii sa avea foi ma tagata taalo i lenei taaloga i aso ua mavae, afai o lea ua laa Amerika Samoa i le isi laasaga e pei ona talia ai e le IRB le talosaga ma ua avea nei ma totino tumau a le IRB, o lona uiga o isi nei vaega e ao i le Iuni ona silasila mamao i ai, ina ia atagia mai ai le agai pea lea i luga o le atina’eina o le taaloga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O fea na tatou o mai ai? Aisea ua tatou i ai iinei? O fea tatou te o i ai pe a mavae lenei olaga? E le o toe manaomia ona tuu ai nei fesili masani e le taliina.
O’u uso e ma tuafafine pele, i lenei taeao ou te fia tautala atu ia te outou e uiga i upumoni faavavau—o upu moni ia o le a faatamaoaigaina ai o tatou olaga ma avatu saogalemu ai i tatou i lo tatou aiga.
I soo se mea lava, e faanatinati ai tagata. E faanatinati e vaalele afi a latou uta taua o tagata soifua i le salafa o konetineta ma vasalaolao ina ia mafai ona auai tagata i fonotaga faapisinisi, ia taulima matafaioi, ia fiafia i tafaoga, po o aiga e asiasi mai. O alatetele i soo se mea—e aofia ai alatanu, auala saoloto faaonaponei, ma alataavale ‘alo—e feoa’i ai le fiamiliona o taavale, e i ai le isi fia miliona o tagata, i se solo e foliga mai e le motu ma mo se anoanoai o mafuaaga, a o tatou faataalise solo i a tatou pisinisi o aso taitasi.
I lenei olaga saoasaoa, pe tatou te tutu ea mo ni nai minute e mafaufau loloto ai—ma mafaufau i upumoni o le faavavau?
Pe a faatusatusa i tuutuuga o le faavavau, o nisi o fesili ma atugaluga o le olaga i aso taitasi e faatauvaa. O le a sa tatou meaai mo le afiafi? O le a le lanu e valia’i le potu malolo? Ta te o e lesitala Sione i le soka? O nei fesili ma le anoanoai o isi faapena, e leai se taua pe a tulai mai taimi o mafatiaga, pe a tiga pe manu’a a tatou pele, pe a faafuase’i ona ma’i, pe a muitiiti le lamepa ae taufaamata’u mai le pogisa. E oo ina sagatonu o tatou mafaufau, ma faigofie ai ona tatou fuafuaina po o le a le mea e taua moni ae pe o le a foi le mea e matua lē taua lava.
Sa ma talanoa talu ai nei ma se tamaitai sa tauivi ma se faama’i sa matua lamatia ai lona ola i le silia ma le lua tausaga. Sa ia ta’ua, a o le’i ma’i o ia, sa faatumulia ona aso i gaoioiga e pei o le faamamaina o lona fale ia matua atoatoa, ma faatumulia i meaafale mananaia. Sa ta’ifaalua i le vaiaso ona alu i lana teulaulu ma sa ia faaaluina tupe ma lona taimi i masina taitasi e faaopoopo ai lavalava i lana pusatu. E le valaaulia sooa fanau a ana fanau e asiasi ane, aua sa popole lava o ia i mea sa ia manatu o ana oa taua ne’i ta’ei pe faaleagaina e lima lē mafaufau o tamaiti.
Ona oo lea ua ia mauaina le tala sa ofo ai, ua lamatia lona ola ma atonu e le o toe umi se taimi e ola ai. Fai mai a ia, o le taimi na ia faalogo ai i le vaaiga a le foma’i, sa ia iloa ai loa lava o le a ia faaaluina lona taimi o totoe i lona aiga ma ana uo faatasi ai ma le talalelei i le totonugalemu o lona olaga, aua o mea ia e iloa ai mea e sili ona taua ia te ia.
O na taimi o le manino a’ia’i, e oo mai ia i tatou uma i se taimi, e ui lava atonu e le ala mai i se tulaga lofituina i taimi uma. Tatou te iloa manino ai le mea moni e taua i o tatou olaga ma pe faapefea foi ona tatou ola.
Na fetalai le Faaola:
“Aua tou te tolo’a’i oa mo outou i le lalolagi, o i ai le mogamoga ma le ele e faaumatia ai; o i ai foi tagata gaoi e eli atu, ma gaoi ai:
“A ia outou tolo’a’i oa mo outou i le lagi, e le o i ai se mogamoga, po o se ele e faaumatia ai; e le o i ai foi tagata gaoi e eli atu, ma gaoi ai:
“Aua o le mea ua i ai lo outou oa, e i ai atoa foi ma o outou loto.”1
I o tatou taimi o manatunatuga loloto po o manaoga aupito sili, e liliu atu ai le agaga i le lagi, e saili se tali faalelagi i fesili aupito sili o le olaga: O fea na tatou o mai ai? Aisea ua tatou i ai iinei? O fea tatou te o i ai pe a uma lenei olaga?
E le maua tali o nei fesili i totonu o tusiga faaakatemia, po o le siakiina o le Initoneti. O nei fesili e sopo a’e i luga atu o le olaga nei. E aofia ai le faavavau.
O fea na tatou o mai ai? O lenei fesili e mautinoa lava e mafaufau i ai, pe a le faaleoina, tagata uma.
Sa ta’u atu e le Aposetolo o Paulo i tagata Atenai i Areopako “o le fanau a le Atua i tatou.”2 Talu ai ua tatou iloa o o tatou tino faaletino o ni fanau ia a o tatou matua faaletino, ua tatau la ona tatou sailia le uiga o le tala a Paulo. Sa tautino mai e le Alii e faapea “o le agaga ma le tino o le tagata lea.”3 O le mea lea, o le agaga o le atalii o le Atua. Sa faasino ia te Ia e le tusitala o le Eperu “o le Tamā o agaga.”4 O agaga o tagata uma, o i latou moni lava o Ona “atalii ma afafine fanauina mo le Atua.”5
Tatou te matauina na tusia e tusisolo musuia, tatou te mafaufau ai i lenei mataupu, ni savali ootia ma ua faamaumauina ai mafaufauga musuia. Sa tusia e William Wordsworth nei upumoni:
E mafaufau loloto matua i lo latou tiutetauave e aoao atu, e musuia, ma tuuina atu le taiala, faatonuga, ma faataitaiga. Ma a o mafaufau loloto matua, e faia—e le fanau aemaise lava o le autalavou—ni fesili taua, pe aisea ua tatou i ai iinei? E masani lava ona faaleoina lemu i le agaga ma faaupuina, pe aisea ua ou i ai iinei?
E tatau ona tatou maua le lotofaafetai ona ua foafoaina e le Mataisau poto se lalolagi ma tuu i ai i tatou iinei ma se ufimata o le lotogalo i lo tatou olaga sa i ai muamua, ina ia tatou oo i se taimi o tofotofoga, o se avanoa e faamaonia atu ai i tatou lava, ina ia mafai ona tatou agavaa mo mea uma ua saunia e le Atua mo i tatou ia maua.
Ua manino lava, o se tasi o faamoemoega autu o lo tatou i ai i le lalolagi o le mauaina lea o se tino o aano ma ivi. Ua uma foi ona tuuina mai ia i tatou le meaalofa o le faitalia. I le fiaafe o auala, ua faamanuiaina ai i tatou e filifili mo i tatou lava. O iinei tatou te aoao mai ai i aafiaga faigata tatou te oo i ai. Tatou te iloatino ai le lelei mai le leaga. Tatou te iloa ai le eseesega o le oona ma le suamalie. Tatou te iloa ai e i ai taunuuga o a tatou faatinoga.
O le usitai i poloaiga a le Atua, e mafai ai ona tatou agavaa mo lena “maota” na fetalai ai Iesu ina ua Ia tautino mai: “E tele mea e nonofo ai i le maota o lo’u Tama. … ou te alu e sauni se mea e nonofo ai outou … ina ia i ai outou i le mea ou te i ai a’u.”7
E ui ina tatou o mai i le olaga faitino “i ao femoumoua’i o le fiafia” e gasolo pea i luma le olaga. E sosoo le talavou ma le olaga faatamaitiiti, ma e tau lē iloa foi le oo mai o le matua. Mai aafiaga tatou te aoao ai i le tulaga manaomia o le aapa atu i le lagi mo se fesoasoani a o tatou savavali atu i le ala o le olaga.
Ua uma ona faailoga e le Atua, lo tatou Tama, ma Iesu Keriso, lo tatou Alii le ala e atoatoa ai. O loo talo mai i La’ua ia tatou mulimuli i upumoni faavavau ina ia tatou atoatoa, e faapei ona atoatoa i La’ua.8
Sa faatusaina e le Aposetolo o Paulo le olaga i se tausinioga. Na ia uunaia tagata Eperu, “Ina tatou tuu ese ia … le agasala e faalavelavegofie ai i tatou, ia tatou taufetuli ma le onosai i le alatanu o i o tatou luma.”9
I lo tatou naunautai, aua nei galo ia i tatou le fautuaga poto mai le Failauga: “Ua le tini i le tausinioga e ua televavave, ua le malo i le taua e ua malolosi.”10 O le mea moni, o le taui e mo ia o lē e tumau e oo i le iuga.
Pe a ou mafaufau i le tausinioga o le olaga, ou te manatua ai se isi ituaiga o tausinioga, mai aso o le tamaitiiti. Matou te aveina ma a’u uo tama ni tamai naifi suluga, ma fisifisi mai se ogalaau vaivai o le garava a matou tamai vaa meataalo. A uma ona tuu i ai se lā tafatolu fai i le ie, ona faatafea loa lea e le tagata ia lana vaa e faatutuu i le Vaitafe sousou o Iuta Provo. Matou te taufetuli atu i autafa o le vaitafe ma matou matamata i le manu a’e i luga i nisi taimi o ia tamai vaa mai le tatafe o le vaitafe, a o nisi taimi e tafetafea malie ai lava i se mea loloto.
I se tuuga faapitoa, sa matou matauina ai e tasi le vaa na te tata’ia isi vaa uma i le laina faatini ua fuafuaina. Na faafuasei ona tafia atu e le au i se itu aave, ma sa taumalua ai le vaa ma i’u ai ina sa’e. Sa taamilomilo ai i lena mea, ma sa le mafai ai ona toe foi i lona ala na sau ai. Na iu lē manuia, ma faatasi ai ma otaota o vaa malepelepe sa siosiomia ai, na taofiofi mau e ‘ave o le limulimu lanumeamata.
O vaa meataalo faatamaiti, e leai se fola faavae e sagatonu ai, leai se foeuli e faafoe ai, e leai foi se faapogai o le malosi. E mautinoa lava o lo latou taunuuga o le mulivai—o le ala e le maalofia.
E le pei i tatou o vaa meataalo, aua ua tuuina mai ia i tatou ni aoaoga paia e taitaiina ai la tatou faigamalaga. Ua tatou ulufale mai i le olaga faaletino ia le tafetafea i peau o le olaga, a ia maua le mana e mafaufau ai, ma manatu tonu ai, ma ausia ai sini.
E le’i faae’ea i tatou e lo tatou Tama Faalelagi i la tatou malaga o le faavavau e aunoa ma le tuuina mai o mea e mafai ai ona tatou maua mai ia te Ia o le taitaiga e mautinoa ai lo tatou toe foi saogalemu atu. Ou te talanoa atu i le tatalo. Ou te talanoa atu foi i musumusuga mai lena leo filemu, ma le itiiti: ma e le galo foi ia te au tusitusiga paia, ia o loo maua ai le afioga a le Alii ma upu a perofeta—ua saunia e fesoasoani ai ia te i tatou ia taunuu manuia atu i le laina faatini.
E i ai se taimi i la tatou misiona i le tino nei, e vaaia ai se laa ua tautevateva, o se ataata ua matafi atu, o le tiga o ma’i—o le mou atu o le taumafanafana, o le oo mai o le tautoulu, o le maatiati o le taumalulu, ma le aafiaga ua tatou ta’ua o le oti.
Soo se tagata magafagafa e fesili ifo ia te ia lava i le fesili ua sili le faaupuga e Iopu o le feagaiga tuai: “Afai e oti le tagata, e toe ola mai ea o ia?”11 Po o le a lo tatou taumafai e tuu ese le fesili mai o tatou mafaufau, e toe foi mai lava. E oo mai le oti i tagata uma. E oo mai i e ua matua le soifua, a o latou savavali tautevateva. Ua faalogoina foi lana valaau ia i latou ua latalata atu i le totonugalemu o le malaga i le olaga. O ni isi o taimi e faafilemuina le ataata a nai fanau iti.
Ae e faapefea se olaga i talaatu o le oti? Pe o le oti ea o le iuga o mea uma? Na matua osofaia malosi e Robert Blatchford, i lana tusi o le God and My Neighbor, le talitonuga o Kerisiano i le Atua, Keriso, tatalo, aemaise lava o le tino ola pea. Sa ia tautino mai ma le malosi e faapea o le oti o le mutaaga lea o lo tatou ola, ma e leai se tasi na te faamaonia se isi mea. Ona tupu ai lea o se mea na ofo ai. Na faafuasei ona solovi ifo ona mafaufauga le talitonu ua liu efuefu. Sa tuua matilatila o ia ma ua leai se puipuiga. Sa amata lemu ona ia toe lagonaina le faatuatua lea sa ia ulagia ma lafoaia. O le a le mea na afua ai lenei suiga tele i lana vaai? Ua maliu lona faletua. Faatasi ai ma se loto ua nutimomoia, sa alu atu o ia i le potu lea sa taoto ai le tino faaletino o lona toalua. Sa ia toe tilotilo atu i foliga sa ia matuai alofa i ai. Ina ua sau o ia i fafo, sa ia fai atu i se uo: “O ia lea, ae ua le o ia. Ua suia mea uma. Sa i ai se mea iina muamua, a ua aveesea. Ua le o ia le la. O le a se isi mea ua leai, pe afai e le o le agaga?”
Na ia tusia mulimuli ane: “O le oti e le o se mea e mafaufauina e nisi tagata. Ua na ona pei lava o le alu atu i se isi potu. I le isi potu lena, o le a tatou maua ai … tamaitai ma alii faapelepele ma fanau pele sa tatou alolofa i ai a ua leai.”12
Ou uso e ma tuafafine, ua tatou iloa o le oti e le o le mutaaga lea. Sa aoao mai lenei upumoni e perofeta i augatupulaga uma. O loo maua foi i tusitusiga paia. I le Tusi a Mamona tatou te faitau ai i upu patino ma le faamafanafana:
“O lenei, e faatatau i le tulaga o le agaga i le va o le oti ma le toetutu mai—Faauta, ua faailoa mai ia te au e se agelu, e faapea o agaga o tagata uma, o le taimi lava latou te o ese atu ai mai lenei tino faaletino, ioe, agaga o tagata uma, pe sa latou lelei pe sa leaga, e ave atu i fanua i lena Atua o le na ia tuuina ia te i latou le ola.
“Ma ona oo lea, o agaga o i latou o e ua amiotonu e talia i se nofoaga o le fiafia, lea ua taua o le parataiso, o se nofoaga e malolo ai, o se nofoaga o le filemu o le a latou malolo ai mai i o latou faalavelave uma ma mai le popole uma, ma le faanoanoa.”13
Ina ua mavae le faasatauroga o le Faaola ma talu ona falelauasi Lona tino i le tuugamau mo aso e tolu, sa toe ulufale mai i ai le agaga. Sa fuli ese le maa, ma sa toe tu mai le Togiola toetu, ua faaofuina i se tino ola pea o aano ma ivi.
O le tali i le fesili a Iopu, “A oti le tagata, e toe ola mai ea o ia?” na oo mai ina ua o atu Maria ma isi i le tuugamau ma vaaia ai ni alii se toalua o oofu i ofu sisina ma sa fai atu ia te i latou: “Se a le mea tou te saili ai le ua soifua i e ua oti? E le o iinei o ia, a ua tu.”14
O le taunuuga la o le manumalo i le tuugamau, o le a tatou toetutu. O le togiola lea o le agaga. Na tusia e Paulo: “E i ai … tino faalelagi, ma tino faalelalolagi: a e ese le matagofie o le faalelagi, ese i lo le faalelalolagi.”15
O le mamalu selesitila po o le faalelagi lea tatou te sailia. O le afioaga o le Atua lea tatou te mananao e nonofo ai. O se aiga e faavavau lea tatou te mananao e avea ai. O na faamanuiaga e maua i se olaga atoa o le taumafai, saili, salamo, ma i’u ai ina faamanuiaina.
O fea na tatou o mai ai? Aisea ua tatou i ai iinei? O fea tatou te o i ai pe a mavae lenei olaga? E le o toe manaomia ona tuu ai nei fesili masani e le taliina. Mai le taele o lo’u agaga ma i le lotomaualalo uma, ou te molimau atu ai e moni na mea sa ou tautala atu ai.
E olioli lo tatou Tama Faalelagi mo i latou o e tausia Ana poloaiga. O loo popole foi o Ia mo le tamaitiiti ua se ese, le talavou ua faifaiaga, le talavou faalogogata, ma le matua sese. O loo fetalai mai ma le alofa le Matai ia i latou nei, ma tagata uma foi: “Foi mai. O mai i luga. O mai i totonu. O mai i le fale. O mai ia te au.”
Toe tasi le vaiaso ona tatou faamanatuina lea o le Eseta. O le a liliu atu o tatou mafaufauga i le soifuaga o le Faaola, o Lona maliu, ma Lona Toetu. I le avea ai o se molimau faapitoa, ou te molimau atu ia te outou o loo soifua o Ia ma o loo faatalitali mai o Ia i lo tatou toe foi manumalo atu. O lena toe foi manumalo atu, o tatou lena, ou te tatalo atu ai ma le lotomaualalo i Lona suafa paia—o Iesu Keriso, lo tatou Faaola ma lo tatou Togiola, amene.
Vis henvisninger
-
1. Mataio 6:19–21.
-
2. Galuega 17:29.
-
-
4. Eperu 12:9.
-
-
6. William Wordsworth, Ode: Intimations of Immortality from Recollections of Early Childhood (1884), 23–24.
-
7. Ioane 14:2–3.
-
8. Tagai i le Mataio 5:48; 3 Nifae 12:48.
-
9. Eperu 12:1.
-
10. Failauga 9:11.
-
11. Iopu 14:14.
-
12. Tagai Robert Blatchford, More Things in Heaven and Earth: Adventures in Quest of a Soul (1925), 11.
-
13. Alema 40:11–12.
-
14. Luka 24:5–6.
-
15. 1 Korinito 15:40.


text:
I le avea ai ma afafine o le Atua, o i tatou taitoatasi e faapitoa ma eseese i o tatou tulaga ma aafiaga. Ae peitai o a tatou vaega e tāua—aua e tāua i tatou.
O vaiaso uma lava, e tauloto ai e tamaitai talavou uma i le lalolagi atoa le autu a Tamaitai Talavou. Po o le a lava le gagana, o taimi uma lava ou te lagona ai nei upu, “O i matou o afafine o lo matou Tama Faalelagi, e alofa ia i matou, ma matou te alolofa foi ia te Ia,”1 e faamautu mai e le Agaga i lo’u loto ua moni ia. E le gata o se faamautuina o lo tatou faasinomaga—po o ai i tatou—ae o se faailoaga foi o lē e ona [afafine] ua i ai i tatou. O i tatou o afafine o se tamalii faaeaina!
I atunuu uma ma konetineta uma, ua ou feiloai i tamaitai talavou e talitonu ia i latou lava, ma atamamai e tautatala, e tumu i le malamalama, ua faaeaina ona o le malosi o le galulue faapea ma tofotofoga, ua i ai ni faatuatua mama ma faatauvaa. Latou te ola mama. Latou te tausi feagaiga ma e “tutu o ni molimau a le Atua i taimi uma ma i mea uma, ma i nofoaga uma.”2 Latou te iloa po o ai i latou ma ua i ai so latou matafaioi taua e faatino i le fausiaina o le malo o le Atua.
A o o’u i ai i le kolisi, sa avea au ma se tasi o le Ausiva Masani Faavaomalo a le BYU. I se tasi taumafanafana, sa maua ai e le matou vaega se avanoa tulaga ese e maimoa faataamilo ai i misiona i Europa. Sa avea o se taumafanafana faigata lea ia te a’u ona o ni nai masina na muamua atu, na maliu faafuasei ai lo’u tamā. A o matou i ai i Sikotilani, na ou lagona le tuua na o au ma oo ina o’u lotovaivai. Na matou sisiva i se falelotu i lena po, ma ina ua uma le matou faafiafiaga sa matou o atu loa i le maota o le misiona lea sa i autafa atu. A o faaauau atu la’u savali, sa ou vaaia se maa sa taatia ai i le togalaau na teuina lelei i talaane o le pa. O luga o le maa sa ou faitau ai i upu, “Po o le a lava lau matata, fai ia lelei lau vaega.” O le taimi lena na matuai gotouga i le taele o lo’u fatu na upu, ma sa ou lagonaina ia mana o le lagi o aapa mai ma aumai ia te a’u se savali. Na ou iloaina ai sa silafia a’u e se Tama Faalelagi agaalofa. Na ou lagonaina sa lei tuua na o au. Na ou tutu i lena togalaau ma ou tagi ai. “Po o le a lava lau matata, fai ia lelei lau vaega.” O lena faamatalaga faatauvaa na toefaafouina ai la’u vaaiga mamao e faapea, na silafia a’u e le Tama Faalelagi ma na i ai sana fuafuaga mo lo’u olaga, ma o le agaga na ou lagonaina na fesoasoani ou te malamalama ai e tāua la’u vaega.
Mulimuli ane, na ou iloa ai o lenei faaupuga na musuia ai foi le perofeta o Tavita O. MaKei a o auauna ai o se faifeautalai talavou i Sikotilani. Na ia vaaia i luga o se maa i se fale i se taimi o le lotovaivai a o i ai i lana misiona, ma sa siitiaina o ia e na upu. O tausaga mulimuli ane a o tuuina i lalo le fale, na ia faia ni fetuunaiga ina ia aumai le maa ma faataatia i totonu o le togalaau i le maota o le misiona.3
I le avea ai ma afafine o le Atua, o i tatou taitoatasi e faapitoa ma eseese i o tatou tulaga ma aafiaga. Ae peitai o a tatou vaega e tāua—aua e tāua i tatou. O a tatou saofaga i aso uma i le faafaileleina, aoaoina, ma le tausiga o isi e foliga foi o se mea masani, tau le iloa, faigata, ma ta’u faatauvaaina i nisi o taimi, ae ui i lea, pe a tatou manatua lena laina muamua o le autu a Tamaitai Talavou—“O i matou o afafine o lo matou Tama Faalelagi, e alofa ia i matou”—o le a faia ai le eseesega atoa i a tatou mafutaga ma a tatou tali.
E le’i mamao atu, na maliu ai lo’u tina maoae, i le 92 o tausaga o lona soifua. Sa ia tuua lenei olaga i le tino e pei ona sa ia soifua ai—filemu. O lona olaga sa le o le mea lea sa ia fuafuaina. O lana tane, o lo’u tama, na maliu ina ua 45, na tuua ai o ia ma se fanau e toatolu—o a’u ma o’u tuagane e toalua. E 47 tausaga na nofo ai o ia o se tagata ua maliu lana tane. Sa ia tausia lo matou aiga e ala i le faiaoga i le aoga i le aso ae faiaoga i lesona ta-piano i le po. Sa ia tausia lona tama ua toeaina, lo’u tamamatua, o le sa nofo i le fale tuaoi. Sa ia faamautinoa o matou aoaoga uma i le kolisi. O le mea moni, sa ia finafinau i ai ina ia mafai ona avea i matou na ni “tagata e saofagā.” Ma sa le’i faitio lava o ia. Sa ia tausia ana feagaiga, ma ona sa ia faia, o lea sa ia talosagaina ai mana o le lagi e faamanuia lo matou aiga ma ia auina mai ni vavega. Sa faalagolago o ia i le mana o le tatalo, perisitua, ma folafolaga o feagaiga. Sa faamaoni o ia i lana auaunaga i le Alii. O lona tuuto mausali sa taofiofia ai i matou, o lana fanau. Sa masani ona ia ta’uina mai ia i matou le mau: “O A’u, o le Alii, e noatia a’u pe a outou faia mea ou te fai atu ai; ae a outou le faia mea ou te fai atu ai, e leai se folafolaga mo outou.”4 O lana mautauave lena, ma sa ia iloaina e moni. Sa malamalama o ia i le uiga o le avea ma se tagata tausi feagaiga. Sa le’i taualoa o ia e le lalolagi. Sa le’i manao o ia i lena mea. Sa malamalama o ia i lona tagata ma po o ai e anaina o ia—o se afafine o le Atua. Ioe, e mafai ona ta’ua e faapea i lo matou tina, sa ia faia lelei lana vaega.
I tamaitai ma tina, na saunoa atu ai Peresitene Gordon B. Hinckley i se taimi:
“E le tatau ona faasēloa i la tatou vaai le malosi o se tamaitai. O tina e sili ona patino o latou aafiaga i olaga o a latou fanau. … O tina e faafaileleina i latou ma tausi i latou i ala o le Alii. O a latou faatosinaga e le mafaatusalia. …
“…O i latou o foafoa o le ola. O i latou e atiaeina le fanau. O i latou o faiaoga o tamaitai talavou. O i latou o a tatou soa taua. O i latou o a tatou soātau i le fausiaina o le malo o le Atua. E maoae la latou matafaioi, e ofoofogia la latou saofaga.”5
E faapefea la ona totoina e se tina ma se tama i so laua afafine faapelepele le upumoni faamamaluina ma le faavavau e faapea, o ia o se afafine o le Atua? E faapefea ona tatou fesoasoani ia te latou ia ia laa ese mai le lalolagi ma laa atu i totonu o le malo o le Atua?
I se lalolagi ua fai ifo ai tulaga faatonuina lelei, e manaomia e tamaitai talavou ni tamaitai ma ni alii e “tutu atu o ni molimau a le Atua i taimi uma ma i mea uma, ma i nofoaga uma.” E le’i ai se taimi muamua ua sili atu ai le taua o lenei mea nai lo o le taimi nei. E manaomia e tamaitai talavou ni tina ma ni taitai e faataitaia amioga mama faaletamaitai. Tina, o la oulua mafutaga ma lau tama e matuai taua tele, ma e faapena foi i au faataitaiga. O le ala e te alofa ai ma faamamaluina ai lona tamā, lona perisitua, ma lana matafaioi paia, o le a atagia ma atonu e faalauteleina i uiga faaalia ma amioga a lau tama.
O le a lena vaega lea e tatau ia i tatou uma ona “faia lelei”? O loo manino lava i le folafolaga i aiga:
“I le fuafuaga paia, e tatau ona pulefaamalumalu tamā i o latou aiga i le alofa ma le amiotonu ma o i latou e tuuina atu mea e manaomia o le olaga ma le puipuiga mo o latou aiga. O le uluai matafaioi a tina o le faafaileleina lea o a latou fanau. O nei matafaioi paia, e ao i tamā ma tina ona fesoasoani le tasi i le isi o se paaga tutusa. …
“Matou te lapatai atu o tagata taitoatasi o e ua solia feagaiga o le ola mama, o e faasaunoa i taitoalua po o fanau, o e ua faatalale i le faataunuuina o tiutetauave faaleaiga, o le a i ai se aso tou te tutu atu ai e tali atu i luma o le Atua.”6
I le lalolagi le mama o le vaitaimi o Mamona, sa ia faaalia ai le faanoanoa ona sa aveesea mai i tamaitai le mea ua silisili ona pele ma taua i luga o mea uma lava, o le le gaoia lea ma le mama.7
Ou te toe faafouina le valaau mo se toe foi i le mamā. O le mamā o le malosiaga ma le mana o afafine o le Atua. O a ni foliga o le a i ai le lalolagi pe afai e toe faafoi mai mamanu o le mamā—o mafaufauga ma uiga faaalia e tusa ai ma le tulaga maualuga o le amiomama—tulaga faatonuina, e aofia ai le ola mama8—i lo tatou lalolagi e avea o se tulaga faatonuina e aupito sili ona faatauaina? Afai e faaitiitia le ola le mama, ponokalafi, ma sauaga mataga, mata o le a itiiti ni faaipoipoga malepelepe, olaga nutipalaina, ma loto nutimomoia? Mata e faamamalu ma lagolago e ala o faasalalauga nai lo le osofaia ma faatamaia o afafine faapelepele o le Atua? Afai e malamalama tagata soifua uma i le taua o le faamatalaga “O i tatou o afafine o lo tatou Tama Faalelagi,” o le a se manatulia ma se faiga o le a taulima ai tamaitai?
O ni nai tausaga ua mavae, a o fausiaina lenei Maota Autu mo Konafesi ma ua lata ona faamaeaina, sa ou ulu mai ai i totonu o lenei maota paia i le fogafale faatautau i se pulou malō ma ni matatioata mo le puipuiga, ua sauni e salu le kapeta lea sa fesoasoani ai lo’u toalua e faapipii. O le tulaga lea ua tu ai nei le pulelaa sa i ai se tamai palau sa faaaoga e aveese ai le pefu, ma sa mafiafia le pefu i totonu o lenei fale. Ina ua to’a, sa to’a i luga o le kapeta fou. O lau vaega o le faamamaina lea i le tamai masini mitipefu. Ma o lea sa ou faamamaina ai ma faamamaina ma faamamaina. Ina ua mavae aso e tolu, na le toe ola si au tamai masini mitipefu!
O le aoauli a o lumanai le uluai konafesi aoao i totonu o lenei maota matagofie, sa telefoni mai ai lo’u toalua ia te a’u. Sa saunia e faapipii le vaega mulimuli o le kapeta—i lalo o lenei pulelaa lauiloa.
Na fesili mai o ia, “O le a se mau e tatau ona tusia i le pito i tua o le kapeta lenei?”
Na fesili mai o ia, “Mosaea 18:9: ‘Tu o [se molimau] a le Atua i taimi uma ma i mea uma, ma i nofoaga uma.’”
I se lalolagi ua matuai luitauina lava, o le mea lena o loo o’u vaai o fai e tamaitai talavou ma tamaitai uma o lenei Ekalesia. O i latou o se faatosinaga mo le lelei. O i latou e mama ma fai ma faataitaiga, atamamai ma galulue malosi.. O loo latou faia se eseesega aua e ese i latou. O loo lelei le faatinoga o lo latou vaega.
I tausaga ua mavae, a o ou saluina lenei kapeta—sa taumafai e fai lelei la’u vaega faatauvaa—ou te le’i iloa o le a i ai se aso o le a tu ai o’u vae i luga o le kapeta o loo i lalo o lenei pulelaa.
I le asō i le avea ai o se afafine o le Atua, ou te tulai e avea o se molimau o loo soifua o Ia. O Iesu o le Keriso. O Ia o lo tatou Faaola. E ala atu i Lana taulaga togiola e le iu, o le a mafai ai ona ou toe foi atu i se aso e mafuta ma Ia—faamaonia, mama, ma faamauina i se aiga e faavavau. O le a faavavau pea ona ou viia o Ia mo le faamanuiaga o le avea ma se tamaitai, se avā, ma se tina. Ou te molimau atu o loo taitaia i tatou e se perofeta a le Atua, o Peresitene Thomas S. Monson, ma ou te faafetai mo tamalii amiotonu, o le mana o o latou perisitua ua manuia ai lo’u olaga. Ma o le a ou faafetai pea lava mo le malosi o loo ou maua e ala mai i le mana gafatia o le Togiola le iu a le Faaola a o faaauau ona ou taumafai e “fai lelei [la’u] vaega.” I le suafa o Iesu Keriso, amene.
Show References
-
1. Alualu i Luma a Tamaitai Talavou (tamaitusi, 2009), 3.
-
2. Mosaea 18:9.
-
3. Tagai Matthew O. Richardson, “‘What E‘er Thou Art, Act Well Thy Part’: John Allan’s Albany Crescent Stone,” Journal of Mormon History, vol. 33 (Fall 2007), 31–61; Francis M. Gibbons, David O. McKay: Apostle to the World, Prophet of God (1986), 45.
-
-
5. Gordon B. Hinckley, “Tu Malosi ma le Mausali,” Fonotaga Faaleaoaoga a Taitai i le Lalolagi Atoa, 10 Ian., 2004, 21.
-
6. “O Le Aiga: O Se Folafolaga i le Lalolagi,” Liahona, Nov. 2010, 129.
-
7. Tagai Moronae 9:9.
-
8. Tagai Alualu i Luma a Tamaitai Talavou, 70.


text:
O tulaga faatonuina maualuluga o loo faaaogaina e lenei Ekalesia e fausia ai malumalu, o se ituaiga ma o se faailoga foi lea o le auala e tatau ona tatou ola ai.
Ao maimoaina talu ai nei le Malumalu matagofie o Brigham City Utah, sa ou toe manatua ai se mea sa tupu ia te au ao avea au ma taitai o le faletatala, toe faapaiaga, ma faafiafiaga faaleaganuu i le talafaasolopito o le Malumalu o Laie Hawaii.
O ni nai masina ao lei faamaeaina le galuega o le toefaafouga, sa valaauliaina au e asiasi atu i le malumalu faatasi ai ma le Pule Faatonusili o le Matagaluega o Malumalu o, Elder William R. Walker, ma lana aufaigaluega o le Matagaluega o Malumalu. Sa faatasi ai foi, ma isi sui o le kamupani konekarate o loo faatinoa le galuega. O le faamoemoega o le asiasiga, i se vaega, o le toe iloiloina lea o le tulaga alualu i luma ma le lelei o le galuega o loo faatinoina. I le taimi o lenei asiasiga, pe a ma le 85 pasene o le galuega ua maea.
Ao matou feoai i totonu o le malumalu, sa ou matamata ma faalogologo ia Elder Walker ma lana aufaigaluega ao latou vailiiliina le galuega ma talatalanoa ma le supavaisa faufale. Sa ou matauina se tasi o alii na faasolosolo lona lima i puipui ao matou feoai mai lea potu i lea potu. A maea sina taimi o faia lenei mea, na te milimiliina faatasi ona tamatamailima ona agai atu lea i le supavaisa faufale ma fai atu, “Ou te lagonaina le talatala o le puipui lenei. E le o se tulaga faatonuina o malumalu le talatala. E tatau ona toe faalamolemole le puipui.” Sa tusitusia ma le usiusitai e le supavaisa ia matauga taitasi.
Ina ua matou latalata atu i se vaega o le malumalu lea e na o sina vaega toalaiti o tagata o le a vaai i ai, sa taofi i matou e lenei lava alii ma faataulai atu le matou vaai i se faamalama matagofie fou faatoa faapipii. O lenei faamalama pe a ma le lua futu (0.6 m) le lautele ae ono futu (1.8 m) le maualuga ma e i ai se tamai tioata lanu ua mamanuina faamanaia. Sa ia tusi atu i se tamai sikuea e lua inisi (5 cm) o le tioata lanu lea o loo avea ma se vaega o le mamanu faigofie ma fai atu, “E pi’o le sikuea le la.” Sa ou tilotilo atu i le sikuea, ma i la’u lava vaai sa foliga mai o loo tutusa. Ae peitai, pe a vaai latalata atu i ai ma faaaoga se fuatoso, o le a iloa ai e i ai se faaletonu ma e sa’o e tasi vae valu inisi (3 mm) le pi’o. Sa tuuina atu se faatonuga i le supavaisa e tatau ona toe sui le faamalama ona o le a le maua ai le tulaga faatonuina o le malumalu.
Ou te ta’u atu sa ou ofo i le suia atoa o le faamalama ona o se tamai faaletonu e tau leiloa. Ioe, ailoga lava e i ai se tasi e iloaina pe matauina ona o le nofoaga lea i le malumalu e le toatele nisi o le a vaai i ai.
Ao ou agai atu i le fale mai le malumalu i lena aso, sa ou toe mafaufau i mea sa ou aoaoina mai lenei aafiaga pe, i se isi itu, o mea sa ou mafaufau sa ou aoaoina. Ae pe ana le mavae lava le fitu vaiaso mulimuli ane ina ua valaaulia au e asiasi i le malumalu ua maea nei, semanu ou te le malamalama atili i aafiaga o lena uluai asiasiga.
Ao ou ulu atu i le Malumalu o Laie Hawaii lea ua maea ona toefaafouina, sa faagaeetiaina au i lona matagofie ma le lelei o le fausiaina. Atonu e te malamalama i lo’u toe fia vaai i puipui “talatala” ma le faamalama lea sa “faaletonu”. Pe na toe faalamolemoleina e le au faufale ia puipui? Pe na toe suia moni lava le faamalama? Ao ou agai atu i puipui talatala, sa ou tei i le vaaia o ni pepa puipui matagofie o faapipii i luga uma o puipui. O le mea muamua lava na oo mai i lou mafaufau, “Ai o le auala lea na foia ai e le au faufale le tulaga talatala—o le ufiufi.” Peitai, e leai, sa ou iloaina o le fuafuaga lava lea sa i ai o le faapipii o pepa puipui i luga o puipui. Sa ou mafaufau pe aisea lava na faataua ai sia tamai talatala e tau leiloa pe a faapea e faapipii i ai se pepa puipui. Ona ou agai atu lea ma le naunautai i le vaega lea sa i ai le faamalama pi’o ma sa ou ofo i le vaaia o se laau teufale matagofie e sau mai le fola e oo i le taualuga le tele o loo tu tonu mai lava i luma o le faamalama. Sa ou toe mafaufau foi, “Oi o le auala la lea na foia ai e le au faufale le tamai sikuea pi’o—o le nanaina.” Ao ou faalatalata atu i ai, sa ou tuleieseina ia lau o le laau ma ataata ao ou vaai atu e moni lava ua uma ona sui le faamalama. Sa tu lelei mai lava ma sao le tamai sikuea lea sa pi’o. Sa ou iloaina o se vaega lava lea o le mamanuina o totonu [o le malumalu] o le i ai o se laau i luma o lenei faamalama.
Aisea lava na manaomia ai e puipui e i ai ni tulaga talatala laiti ma se faamalama e pi’o ia se galuega faaopoopo ma na oo ai lava i le toe suia pe a faapea e na o ni nai lima po o ni mata faaletagata o le a iloaina? Aisea na manaomia ai se tulaga faatonuina maualuga mai le au faufale?
Ao ou aluese mai le malumalu ma mafaufau loloto i ai, sa ou mauaina lau tali ao ou tilotilo atu i le pito i fafo ma vaaia ai upu nei, “E Paia i le Alii, o le Fale o le Alii.”
O malumalu o lenei Ekalesia e faapei lava ona folafola atu. Ua fausia nei fale paia tatou te faaaogaina, ma o totonu o o latou puipui e faatino ai ia sauniga paia ma faaola. Peitai e le tatau ona i ai se masalosalo po o ai tonu lava e ona ia fale. O le manaomiaina o le tulaga tonu o tulaga faatonuina o le fausaga ma e aofia ai vaega uma lava, e le gata ua tatou faaalia ai lo tatou alolofa ma le faaaloalo i le Alii o Iesu Keriso, ae ua tatou faaali atu foi i tagata maimoa uma lava tatou te faamamalu ma tapuai ia te Ia o Le ona le fale.
I le faaaliga na tuuina atu i le Perofeta o Iosefa Samita e fausia se malumalu i Navu, sa poloai atu ai le Alii:
“O mai ia, ma a outou auro uma, ma a outou ario, ma a outou maa taua, ma a outou mea anamua uma; ma faatasi ma i latou uma o e ua i ai le malamalama e uiga i mea anamua, … ma aumai … laau pele uma o le lalolagi;
“… Ma fausia se fale i lo’u igoa, mo le Silisili Ese e afio ai.”1
O loo mulimulitai lenei mea i se mamanu na faia e le Tupu o Solomona i le Feagaiga Tuai i lona fausiaina o se malumalu i le Alii e faaaoga ai na o mea silisili uma mo le fausiaina.2 O loo faaauau pea i le asō ona tatou mulimuli i lenei mamanu, ma faatonutonu ai ma le talafeagai, pe a tatou fausia ia malumalu o le Ekalesia.
Ua ou iloaina e tusa lava pe le vaai pe tagotago foi i ai ni mata ma lima faaletino i se faaletonu, ae ua silafia e le Alii le tulaga o a tatou taumafaiga ma pe o tatou faia le mea sili tatou te mafaia. E faapena foi i a tatou foi taumafaiga patino ina ia ola i se olaga e agavaa ai mo faamanuiaga o le malumalu. Ua fautua mai le Alii:
“Ma o le tulaga e oo i ai e lo’u nuu ona fausia se fale mo a’u i le suafa o le Alii, ma latou le tuua se mea eleelea e sau i ai i totonu, ina ia le faaeleeleaina, o le a to’a ai i ona luga lo’u mamalu;
“Ioe, ma o le a i ai lo’u afioaga iina, ona o le a Ou alu atu i ai i totonu, ma o i latou uma e loto mama e o mai i ai i totonu, o le a vaai i le Atua.
“Ae afai e faaeleeleaina Ou te le alu atu i ai i totonu, ma o le a le i ai foi lo’u mamalu iina; aua Ou te le alu atu i totonu o ni malumalu ua le paia.”3
Faapei o le faufale, pe a tatou iloa ni elemene i o tatou lava olaga e le ogatusa ma aoaoga a le Alii, pe afai o a tatou taumafaiga e le o le mea sili lea tatou te mafaia, e tatau ona tatou galulue vave e faasa’o soo se mea ua le sa’o, ia iloa e le mafai ona tatou nanaina a tatou agasala mai le Alii. E tatau ona tatou manatua lena mea “a tatou taumafai e ufiufi a tatou agasala, … faauta, e aveese e le lagi i latou lava; [ma] e faanoanoa le Agaga o le Alii.”4
Sa ou aoaoina foi o tulaga faatonuina maualuluga o loo faaaogaina e lenei Ekalesia e fausia ai malumalu, o se ituaiga ma o se faailoga foi lea o le auala e tatau ona tatou ola ai. E mafai ona tatou faaaogaina, taitoatasi, ia aoaoga a le Aposetolo o Paulo lea na tuuina atu i le Ekalesia anamua ina ua ia faapea atu:
“Tou te le o iloa ea o le malumalu outou o le Atua, o loo nofo foi le Agaga o le Atua i totonu ia te outou?
“Afai e faaleaga e se tasi le malumalu o le Atua, e faaleagaina lena tagata e le Atua; aua e paia le malumalu o le Atua, o outou lava ia.”5
Ua fausia i tatou taitoatasi i mea silisili, ma o i tatou o ni taunuuga faavavega o se fausaga paia. Ae peitai, ao amata ona tatou faatagata matutua ma tali atu mo i tatou lava o le a amata ona tatou tauivi ma agasala ma tofotofoga, ma e mafai ona avea o tatou lava malumalu ma se manaoga o le galuega toefaafouina ma toefaaleleia. Masalo o loo i ai ni puipui i totonu o i tatou lava e talatala ma e manaomia le toe faalamolemoleina po o se faamalama o o tatou agaga e manaomia le suia ina ia mafai ona tatou tutu i nofoaga paia. O le mea e faafetai ai, o tulaga faatonuina o le malumalu o loo talosagaina ai i tatou ina ia faafetaiaia e le o le atoatoa, e ui o loo tatou taumafai atu i ai, ae ia tatou tausia poloaiga ma faia le mea sili tatou te mafaia i le avea ai ma soo o Iesu Keriso. O lau tatalo ia tatou taumafai uma e ola i se olaga e agavaa ai mo faamanuiaga o le malumalu e ala i le faia o le mea sili tatou te mafaia, e ala i le faia o ni faaleleiga e manaomia ma faaitiitia ni faaletonu ma ni le atoatoa ina ia mafai ona nofo le Agaga o le Atua i totonu o i tatou. I le suafa o Iesu Keriso, amene.
Mostrar las referencias
-
-
2. Tagai 1 Tupu 6–7.
-
-
-
5. 1 Korinito 3:16–17; tagai foi i le fuaiupu 19 .


text:
Aumai faanana aisa ma mariuana i totonu o apa tamato
O vaega o fualaau faasaina e i ai mariuana ma le pauta o le aisa lea o lo o tuuaia na aumai faanana mai totonu o ni apa tamato sa maua mai i le meli i le vaiaso na te’a nei, ua i lalo nei o le vaavaaiga a le Ofisa o Leoleo, ae ua taofia i le toese i Tafuna le alii na alu atu e piki mai le pusa sa aumai ai apa tamato nei.
O le taeao ananafi na tulai ai i luma o le Faamasinoga Faaitumalo le alii o Folasa Galea’i, ina ua faila e le malo moliaga mamafa e lua faasaga ia te ia, ona o le faalavelave lea na maua ai e alii Ofisa o le Tiute vaega o fualaau faasaina, i totonu o se pusa na alu atu e piki mai, i le aoauli o le Aso Faraile na te’a nei.
O moliaga e lua ua tuuaia ai le ua molia e le malo e aofia ai le umia faasolitulafono o fualaau faasaina o le aisa ma le mariuana ma le faamoemoe e faatau atu i isi tagata.
E tusa ai ma faamaumauga a le faamasinoga o lo o taua ai e faapea, o lenei mataupu na tauaao atu e le Ofisa o Tiute i le Vaega e Taulimaina Mataupu tau Fualaau faasaina a le Ofisa o leoleo, ina ua maua i totonu o ni apa tamato sa aumai i se atigipusa na faamoemoe Galea’i na te pikiina, ia se vaega o aisa ma mariuana.
Ina ua fesiligia Galeai e alii Ofisa o le Tiute pe na te iloa mea o lo o i totonu o le atigipusa, na tali le ua molia e leai. Na tatala e Alii Ofisa le atigipusa ma latou vaaia ai meaai eseese e aofia ai apa tamato, peitai o le itu na masalomia ai nei mea’ai, ona sa fai lava si mama o apa tamato nei, o lea na fafesootai ai loa le vaega o le K-9, ae o le taimi foi lea na fai atu ai Galeai, se’i alu e aumai lona uncle lea e ana le atigipusa.
E lei umi ona alu le ua molia ae toe foi atu na o ia ma le talosaga a lona uncle e kilia le pusa ma avatu i tua. Sa fesiligia foi e alii Ofisa le ua molia pe aisea ua aumai mamao ai apa tamato a lona uncle ae o lo o tele nei oloa i le atunuu, sa leai se tali a Galeai, sei vagana ai le faataupupula i le alii Ofisa foliga mai ua le mautonu.
I totonu o le atigipusa sa i ai ni apa tamato se 8, o pepa chips, keke ma lole. E fa apa tamato sa tusia ai numera o le 2,4, 8 ma le 5 i le pito i luga, ae o isi apa e lua sa tusia ai le upu “clear”.
O apa sa tusia ai fuainumera i luga sa maua i ai pepa iila sa i ai lau mariuana i totonu, ae o apa e lua sa tusia ai le upu “clear” sa maua i ai pepa iila sa i ai vaega o le pauta faasaina o le aisa.
Ina ua fesiligia e le alii Ofisa o le Tiute le ua molia po o ai le igoa o lona uncle, sa musu le ua molia e faailoa, sei vagana ai lona faapea atu, o lona uncle e igoa ia “Milton”.
E ui foi sa ta’u pepelo e le ua molia lona igoa i le uluai taimi na fesiligia ai o ia, peitai ina ua toe fesiligia o ia e alii Ofisa, sa toe faasao i ai lona igoa, o ona tausaga e 19 atoa ai ma lona nuu o Leone.
Fai mai le malo, e 11 pepa iila sa i ai le pauta o le aisa i totonu, ae 12 pepa iila sa i ai lau mamago o le mariuana, ma o mea uma ia sa aumai i totonu o apa tamato sa faafefiloi mai lalo ma chip i totonu o le atigipusa sa alu atu Galea’i e piki mai.
O le Aso Tofi lea ua faatulaga e faia ai le uluai iloiloga o lenei mataupu i luma o le faamasinoga faaitumalo, ma o loo taofia pea le ua molia i le toese sei vagana ua ia totogiina le $100,000 ua faatulaga e le faamasinoga ona faatoa mafai lea ona tatala o ia i tua mai le toese.
Ae afai ae mafai ona tatala o ia i tua, ua poloaina e le faamasinoga o ia ina ia aua nei ona toe tagofia ni fualaau faasaina pe na te toe soliina foi se tulafono a le malo, a ia fesootai vavalalata ma lana loia ma auai i soo se taimi e valaauina ai lana mataupu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’amanatu e le malo le aso mo fitafita tuai
O le aso Gafua o le vaiaso fou, aso 12 Novema o le a faamanatuina ai le aso faapitoa mo Fitafita Tuai o le taua, i se sauniga lotu puupuu e faia lea i le malae o le Veterans Stadium i Tafuna.
O le afioga i le kovana sili ia Togiola Tulafono o le a saunoa i le saunoaga autu o le aso, e pei ona faatulaga mai i le polokalame o lea aso.
O le aso mo Fitafita Tuai e faamanatuina i le aso 11 Novema, ae talu ai o le aso Sa e pau tonu i ai le aso lea, o le mafuaaga lea ua faamanatu ai lenei aso faapitoa i le aso Gafua e sosoo ai, e pei ona tuuina mai i le polokalame a le alii kovana sili, lea foi ua avea ai le aso Gafua o se aso malolo faitauina a le malo.
I lana poloaiga mo le faamanatuina o lenei aso taua na saunoa ai Togiola e faapea, i le 236 tausaga talu ai, sa tuuina mai ai e i latou na faamanatuina lenei aso le feau e faapea, o i latou uma sa tautua i vaega au e tatau ona tutusa uma le faamanatuina o la latou tautua mo le malo tele, atoa ai ma le puipuiga o le filemu o le lalolagi.
Saunoa Togiola e faapea, i le 112 tausaga talu ai, na ofo atu ai soifua o tuaa o Samoa ina ia fai so latou sao mo lenei faamoemoe taua.
I le faamanatuina ai o lenei aso taua, ua talosagina ai e Togiola le atunuu atoa, ina ia faamanatu i le agaga taua lenei aso e aloaia ai le tautua sa ofoina atu e tama fanau a Samoa i vaega au a le malo tele.
Na taua foi e le alii kovana e faapea, e le gata o lenei aso o le a faamanatuina ai le tautua sa ofoina atu e fitafita tuai sa tautua i vaega au a le malo tele, ae faapena foi i a i latou o lo o tautua pea e oo mai i le taimi nei.
O le susuga Rev. Liu Tofili o le feagaiga o le Ekalesia EFKAS mai Fagamalo o le a taitaia le sauniga i se tatalo puupuu, ao lumanai ai le tuuina mai o le feau autu mai le alii kovana sili.
O le Sui Failautusi o le Ofisa o Mataupu Tau Samoa, tofa Nanai K. Afuola, o ia foi o se fitafita tuai mai le vaega a le U.S Marine Corps o le a avea ma fofoga o le aso.
O sui mai vaega o le JROTC a aoga maualuluga faapea ai ma le Army Faaleoleo o le a tofu sao i le faamatagofieina o lea aso taua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.